SPRÁVA KOMISIE EURÓPSKEMU PARLAMENTU A RADE Piata správa o vykonávaní akčného plánu týkajúceho sa liberalizácie vízového režimu Moldavskou republikou /* COM/2013/0807 final */





SPRÁVA KOMISIE EURÓPSKEMU PARLAMENTU A RADE Piata správa o vykonávaní akčného plánu týkajúceho sa liberalizácie vízového režimu Moldavskou republikou 1. Úvod Dialóg medzi EÚ a Moldavskou republikou o vízach zameraný na preskúmanie podmienok bezvízového cestovania občanov Moldavskej republiky (ďalej len „občanov Moldavska“) do EÚ sa začal 15. júna 2010 stretnutím vyšších úradníkov. Komisia predložila orgánom Moldavskej republiky (ďalej len „moldavským orgánom“) akčný plán týkajúci sa liberalizácie vízového režimu („APVR“)[1] 24. januára 2011, po ktorom vo februári nasledovalo druhé stretnutie vyšších úradníkov. V APVR je stanovený súbor presných referenčných kritérií pre Moldavskú republiku týkajúci sa štyroch tzv. blokov[2] odborne relevantných otázok s cieľom prijať legislatívny, politický a inštitucionálny rámec (fáza 1) a dosiahnuť jeho účinné a udržateľné vykonávanie (fáza 2). Komisia pravidelne predkladá Európskemu parlamentu a Rade správu o vykonávaní APVR. Prvá správa o pokroku bola predložená 16. septembra 2011[3]. Tretie stretnutie vyšších úradníkov sa konalo 7. októbra 2011. Hodnotiace misie zamerané na bloky 2, 3 a 4 APVR sa uskutočnili v októbri/novembri 2011, pričom sa do nich zapojili odborníci z členských štátov EÚ, úradníci útvarov Komisie a úradníci Európskej služby pre vonkajšiu činnosť (ďalej len „ESVČ“). Účelom týchto misií bolo posúdiť legislatívny, politický a inštitucionálny rámec na základe referenčných kritérií prvej fázy APVR a jeho súlad s európskymi a medzinárodnými normami. Druhá správa o pokroku bola vydaná 9. februára 2012[4] a štvrté stretnutie vyšších úradníkov sa konalo 27. februára 2012. Tretia správa o pokroku bola vydaná 22. júna 2012[5]. Bola to záverečná správa o pokroku dosiahnutom v prvej fáze APVR. Obsahovala konsolidované posúdenie vykonané Komisiou týkajúce sa pokroku Moldavskej republiky pri plnení referenčných kritérií prvej fázy APVR. Komisia 3. augusta 2012 vydala posúdenie možných migračných a bezpečnostných vplyvov budúcej liberalizácie vízového režimu pre občanov Moldavska, ktorí cestujú do EÚ[6], pričom do tohto posúdenia sa zapojili príslušné agentúry EÚ a zainteresované strany. Rada v nadväznosti na tieto správy prijala 19. novembra 2012 závery, v ktorých sa stotožnila s hodnotením Komisie, že Moldavská republika splnila všetky referenčné kritériá prvej fázy APVR. Požadovaný legislatívny, politický a inštitucionálny rámec bol vytvorený. Následne sa začalo hodnotenie referenčných kritérií stanovených v rámci druhej fázy. Piate stretnutie vyšších úradníkov sa konalo 28. januára 2013. Nová séria hodnotiacich misií zameraných na všetky štyri bloky APVR sa uskutočnila od 18. februára do 15. marca 2013. Hodnotiace misie boli jedinečné, pokiaľ ide o hĺbku hodnotenia – trvali štyri týždne a podieľalo sa na nich 12 odborníkov z členských štátov EÚ, ktorých sprevádzali úradníci útvarov Komisie a ESVČ. Účelom týchto misií bolo posúdiť stav plnenia referenčných kritérií druhej fázy APVR a mieru vykonávania legislatívneho, politického a inštitucionálneho rámca v súlade s európskymi a medzinárodnými normami. Osobitná pozornosť sa venovala oblastiam, ako sú boj proti diskriminácii, integrácia menšín a obchodovanie s ľuďmi, z ktorých niektoré boli spomenuté aj v záveroch Rady z 19. novembra 2012. Moldavská republika sa zaviazala realizovať odporúčania uvedené v správach odborníkov prostredníctvom aktualizovaného národného akčného plánu, ktorý bol vypracovaný koncom mája 2013. Štvrtá správa o pokroku bola vydaná 21. júna 2013[7] a predstavila stav vykonávania legislatívneho a inštitucionálneho rámca, fungovanie inštitúcií a úroveň medziagentúrnej koordinácie. V súčasnej piatej správe je predstavená úroveň vykonávania odporúčaní vydaných v štvrtej správe a celkového plnenia druhej fázy referenčných kritérií APVR. Osobitná pozornosť sa venovala udržateľnosti reforiem a dosiahnutých výsledkov, a to aj prostredníctvom zmysluplnej personálnej politiky, kapacity a financovania. Táto správa vychádza aj zo zistení z 15. októbra 2013 počas šiesteho stretnutia vyšších úradníkov, ktoré sa konalo v Kišiňove, ako aj z návštevy generálneho riaditeľa Generálneho riaditeľstva pre vnútorné záležitosti Európskej komisie na administratívnej hranici na rieke Dnester a v Podnestersku. Zahŕňa hodnotenie stavu plnenia odporúčaní adresovaných Moldavskej republike, ktoré sa uvádzali v správe o posúdení vplyvov z augusta 2012. 2. Posúdenie plnenia štyroch blokov druhej fázy akčného plánu týkajúceho sa liberalizácie vízového režimu 2.1. Blok 1: Bezpečnosť dokumentov vrátane biometrie 2.1.1. Referenčné kritériá APVR · Postupné zavádzanie biometrických pasov, ktoré sú v súlade s normami ICAO, a to aj na moldavských konzulátoch v zahraničí, a vyradenie pasov, ktoré nie sú v súlade s normami ICAO Moldavská republika od 1. januára 2011 vydáva jedine biometrické pasy, ktoré sú v úplnom súlade s normami organizácie ICAO,[8] a celý požadovaný legislatívny rámec je zavedený a vykonáva sa. Je zabezpečený konsolidovaný rámec bezpečného spravovania totožnosti. Aktuálne pasové knižky s nálepkami testovala francúzska spoločnosť Ingelis Expertise, ktorá v septembri 2010 dospela k záveru, že sú plne v súlade[9] s normami organizácie ICAO. Okrem toho dňa 11. júna 2013 sa Moldavská republika sa stala 38. členom zoznamu verejných kľúčov organizácie ICAO, pričom Register Centra štátnych informačných zdrojov (CSIR) (tzv. Registru) získal v septembri 2013 šesť certifikátov. Zhromažďovanie a správa biometrických údajov sa vykonávajú v úplnom súlade so zákonom o ochrane osobných údajov[10]. S cieľom začať vydávať biometrické pasy s integrovanými čipmi podpísali Registru a akciová spoločnosť Gemalto dňa 27. septembra 2013 zmluvu o výrobe a dodávke pasových knižiek s bezkontaktným integrovaným obvodom. Dňa 30. septembra 2013 bola táto zmluva predložená Agentúre pre verejné obstarávanie ministerstva financií na zaregistrovanie a po registrácii nadobudne platnosť. Vydávanie nových knižiek je naplánované na prvý štvrťrok roku 2015. Pasy, ktoré neobsahujú biometrické údaje, vydané do 1. januára 2011 v Moldavskej republike a pasy vydané do 31. decembra 2011 v zahraničí, zostanú v platnosti až do dátumu, kedy ich platnosť končí. K 1. septembru 2013 bolo v obehu 2623225 pasov občanov Moldavskej republiky, z ktorých bolo 680836 (alebo 25,19) biometrických pasov. Úplné ukončenie používania nebiometrických pasov sa plánuje na rok 2020. · Vysoká úroveň integrity a bezpečnosti procesov podávania žiadostí o vydanie pasov, personalizácie a distribúcie pasov, ako aj dokladov totožnosti a iných východiskových dokladov Úrad pre občiansky stav zabezpečuje centralizovaný systém pre všetky formy východiskových dokladov občianskeho stavu s vysokým stupňom ochrany (potvrdenia občianskeho stavu a výpisy z potvrdení občianskeho stavu). Všetky formy východiskových dokladov občianskeho stavu podliehajúcich prísnej kontrole sú opatrené piatimi ochrannými znakmi. Od 7. marca 2013 sa vydávajú nové preukazy totožnosti v novom formáte ID-1. Na účely automatizácie výrobného procesu boli odstránené zostávajúce manuálne postupy v nasledujúcich oblastiach: pri projektovaní vytláčacieho stroja na preukazy formátu ID-1, pri zabezpečení výroby špecializovaného vybavenia v niektorom špecializovanom závode, pri projektovaní a zabezpečení výroby orezávačiek na preukazy formátu ID-1 pre existujúce vytláčacie stroje (na formát ID-2), pri projektovaní sústruhu s programovým riadením (digitálny riadiaci softvér) s cieľom zabezpečiť automatizáciu technologického procesu laserového gravírovania, orezávania atď. V súvislosti s opatreniami proti korupcii sa priebežne vykonávajú plánované a neohlásené kontroly. Vyhláškou č. 51 z 18. júna 2013 sa schválili nové pravidlá organizovania neohlásených kontrol. Úrad pre občiansky stav vypracoval stratégiu predchádzania korupcii a boja proti nej na úrovni zamestnancov, ktorá bola schválená vyhláškou č. 58 zo 16. júla 2013. Všetci zamestnanci ústredných a územných úradov evidencie a dokumentácie obyvateľstva vrátane vedenia svojím podpisom potvrdili, že sa oboznámili s vyhláškou „O niektorých preventívnych opatreniach proti korupcii a protekcionizmu“. Od 1. apríla 2011 platí etický kódex zamestnancov pracujúcich v oblasti občianskych registrov a vydávania dokladov. V roku 2012 došlo k jednému porušeniu etického kódexu a príslušný zamestnanec bol potrestaný podľa vnútorného poriadku Registru. V roku 2013 neboli zaznamenané žiadne prípady. · Rýchle a systematické zadávanie informácií o stratených alebo odcudzených pasoch do databázy Interpolu/LASP V roku 2012 bolo v databáze odcudzených a stratených cestovných dokladov organizácie Interpol hlásených 33 349 moldavských pasov a 1 676 pasov bolo odstránených z databázy. V prvých siedmich mesiacoch roka 2013 bolo hlásených o 2 000 odcudzených a stratených pasov menej ako v rovnakom období roka 2012. V roku 2012 sa začalo deväť vyšetrovaní trestného činu odcudzenia cestovných dokladov a v prvých ôsmich mesiacoch roka 2013 sa otvorilo ďalších šesť vyšetrovaní. Prijali sa opatrenia na zníženie počtu prípadov, v ktorých občania Moldavskej republiky oznamujú stratu pasu. Rozhodnutie vlády č. 125 z 18. februára 2013 umožnilo občanom požiadať vydávajúci orgán – s uvedením dôvodov – o ponechanie si pasu na obmedzené obdobie, pokiaľ bol perforovaný, ak pas obsahoval vízum alebo povolenie na pobyt vydané zahraničným orgánom alebo ak držiteľ nadobudol nejaký právny akt na základe tohto dokumentu. Ministerstvo informačných technológií a komunikácie a ministerstvo vnútra začali spoločné hodnotenie príčin strát a odcudzení pasov. Všeobecné odporúčania predložia do konca tohto roka. · Pravidelná výmena vzorových pasov a spolupráca s EÚ v oblasti bezpečnosti dokladov Diplomatické misie členských štátov EÚ sú pravidelne každoročne oboznamované s novými vzorovými pasmi prostredníctvom zavedeného komunikačného kanála. Posledná aktualizácia bola poskytnutá 8. augusta 2013. Posledná aktualizácia v systéme PRADO[11] prebehla v marci 2013. Zaviedli sa pri nej nové vzory bezpečnostných znakov moldavských biometrických pasov. 2.1.2. Odporúčania v rámci posúdenia vplyvov · Zaviesť a uplatňovať primerané, účinné a odrádzajúce sankcie voči osobám usvedčeným z predávania alebo požičiavania svojich pasov. V článku 361 ods. 1 Trestného zákonníka Moldavskej republiky sa stanovujú sankcie za výrobu, držanie alebo používanie falšovaných úradných dokumentov – pokuta až do výšky 300 konvenčných jednotiek (1 konvenčná jednotka predstavuje 20 MDL[12]) alebo 150 až 200 hodín neplatených verejnoprospešných prác alebo trest odňatia slobody na dva roky. S cieľom znížiť počet oznámení o strate pasu vláda svojím rozhodnutím č. 125 z 18. februára 2013 umožnila, aby vydávajúce orgány na obmedzené obdobie vrátili držiteľovi pas obsahujúci vízum alebo povolenie na pobyt, ak je pas perforovaný. Poplatky za vydávanie týchto dokladov v prípade straty sa zvýšia, aby sa zlepšila zodpovednosť držiteľov pasov. · Pravidelne si s orgánmi EÚ vymieňať údaje o stratených a odcudzených biometrických pasoch, predovšetkým prostredníctvom databázy Interpolu pre stratené a odcudzené cestovné doklady. Pozri referenčné kritériá APVR uvedené vyššie. · Posilniť právny a inštitucionálny rámec týkajúci sa občianskeho registra, aby sa predišlo zneužívaniu zmeny mien alebo totožnosti s cieľom získať nový pas. Mali by sa zaviesť a uplatňovať jasné pravidlá týkajúce sa zmeny mien; mal by sa posilniť právny a inštitucionálny rámec, ktorý by mal obsahovať účinnú kontrolu a opatrenia vysledovateľnosti. Podľa rozhodnutia vlády č. 333 z 18. marca 2002 o schválení koncepcie automatizovaného informačného systému Štátny register obyvateľstva a nariadenia o štátnom registri obyvateľstva sa každej osobe, ktorej totožnosť musí byť určená na území Moldavskej republiky, prideľuje osobné identifikačné číslo (IDNP). S cieľom zvýšiť bezpečnosť procesu určenia totožnosti sa pridali ďalšie osobné údaje. Obsah a štruktúra osobných údajov sa môže meniť, ale číslo IDNP zostáva nezmenené, čo zabráni zneužívaniu zmien mena alebo totožnosti na účely získania nového pasu. Všeobecné hodnotenie bloku 1 Moldavská republika prijíma dostatočné opatrenia týkajúce sa stratených pasov a súvisiacich sankcií. Od roku 2015 sa začnú distribuovať knižky s integrovaným čipom. Súčasné pasy s nálepkami poskytujú potrebné bezpečnostné záruky. Moldavská republika uspokojivo vykonala opatrenia požadované v odporúčaniach zo 4. správy APVR, pričom naďalej účinne vykonáva príslušné právne predpisy. Komisia usudzuje, že Moldavská republika splnila referenčné kritériá druhej fázy stanovené v rámci bloku 1. 2.2. Blok 2: Nelegálne prisťahovalectvo vrátane readmisie 2.2.1. Blok 2/téma 1 – Riadenie hraníc 2.2.1.1. Referenčné kritériá APVR · Účinné vykonávanie právnych predpisov o kontrole hraníc prostredníctvom primeraných kontrol hraníc a hraničného dozoru, postupov a prevádzkovej účinnosti, obrazu situácie na vnútroštátnej a miestnej úrovni vrátane uskutočnenia analýzy rizík, riadenia toku spravodajských informácií a iných údajov, ako aj priameho prístupu k príslušným vnútroštátnym a medzinárodným databázam a ich využívania Oddelenie hraničnej polície (OHP) pracuje na posilnení systému dozoru nad štátnymi hranicami s využitím moderného špeciálneho vybavenia vrátane pevných systémov hraničného dozoru. V rámci projektu „Pevná a mobilná komunikačná sieť pre moldavskú pohraničnú stráž (hraničnú políciu po reforme)“, financovaného z prostriedkov EÚ, sa na 575 km štátnych hraníc nainštalovalo 125 pevných a 53 kupolových monitorovacích videokamier s cieľom zaistiť dozor v bezprostrednom okolí stožiarov nainštalovaných vo verejných priestoroch, hliadkovacích objektoch, budovách útvarov OHP a v okruhu hraničných priechodov. Národné koordinačné centrum je zodpovedné za vykonávanie nariadenia, ktorým sa zriaďuje národný systém kontroly štátnych hraníc, prevádzkovaný od 12. októbra 2012. Vytvorilo sa päť regionálnych koordinačných centier a 41 miestnych koordinačných bodov/dispečerov s nonstop prevádzkou. V dôsledku toho sa vytvorilo 16 pozícií na ústrednej úrovni, 66 na regionálnej úrovni a 205 na miestnej úrovni. V roku 2013 sa uskutočnilo niekoľko študijných návštev v členských štátoch EÚ s cieľom rozpracovať tieto činnosti podľa osvedčených postupov z EÚ[13]. OHP využilo pomoc hraničnej podpornej misie EÚ (EUBAM) pri vypracúvaní niekoľkých rizikových profilov a zavádzaní online systému pre podávanie správ o dennej situácii na hranici, ktorý obsahuje príslušné celoštátne údaje o stave kriminality v súvislosti so štátnymi hranicami. Regionálni a miestni riaditelia využívajú tieto analytické produkty na optimalizáciu prideľovania zdrojov pozdĺž hranice a na adresnú selekciu cestujúcich a vozidiel na osobitnú kontrolu. OHP vyvinulo modul rizikových kritérií a rizikových ukazovateľov „PASENGER“, ktorý je neoddeliteľnou súčasťou automatického registračného systému hraničných priechodov. Systém posiela automatické výstrahy pracovníkom OHP na účely selekcie. Týmto modulom disponujú aj novovytvorené mobilné jednotky OHP (opísané ďalej v texte). Počas prvých šiestich mesiacov roka 2013 sa povolenie na prekročenie štátnej hranice Moldavskej republiky zamietlo 2 786 osobám, pričom 2 212 z nich plánovalo opustiť krajinu. Hlavnými dôvodmi odmietnutia sú neplatné dokumenty, cestovné doklady po uplynutí platnosti, chýbajúce vízum cieľovej krajiny a nedodržanie štatútu hraničného priechodu. OHP ministerstva vnútra viedlo vyšetrovanie 173 trestných činov, pričom 45 z nich bolo predložených na súd a 33 rieši prokurátor. Ich zloženie je nasledujúce: 8 prípadov pašovania, 8 prípadov nelegálneho prisťahovalectva, 73 prípadov nedovoleného prekročenia štátnej hranice, 2 prípady obchodovania s ľuďmi, 3 prípady nedovolenej držby streliva a 79 prípadov falšovania dokumentov. Hraničná polícia pri vykonávaní kontrol používa databázy rizikových profilov, pomocou ktorých odhaľuje riziká skrývajúcich sa osôb, ktoré sa snažia vyhnúť hraničnej kontrole. V systéme analýzy rizík (SAR) OHP sa používajú rizikové profily zamerané na obchodovanie s ľuďmi zahrnuté v integrovanom informačnom systéme hraničnej polície. Všetky útvary hraničnej kontroly majú prístup online k týmto profilom, ktoré sa priebežne aktualizujú. V súlade s ukazovateľmi rizika hraničná polícia v roku 2013 riešila 11 prípadov (zahŕňajúcich 24 osôb) obchodovania s ľuďmi, v jednom prípade išlo o pokus vyviezť deti z krajiny. Hraničná polícia vyšetrovala dva prípady, ostatné boli predložené príslušným orgánom presadzovania práva. · Zaistenie dostatočnej infraštruktúry, technického vybavenia, systémov IT, finančných a ľudských zdrojov v súlade so stratégiou a akčným plánom integrovaného riadenia hraníc, ktoré sa majú prijať, a účinné vykonávanie programov školení a opatrení na boj proti korupcii V roku 2013 bolo zrealizovaných 80 z 91 opatrení v rámci akčného plánu pre stratégiu integrovaného riadenia hraníc a prebiehalo vykonávanie ostatných 20. Reorganizácia hraničnej polície bola dokončená. Celkový počet útvarov OHP sa na regionálnej úrovni znížil o 50 a na miestnej úrovni o 42. Maximálny počet príslušníkov OHP bol stanovený na 3 500 osôb. Zamestnanosť v inštitúcii v súčasnosti predstavuje 86 stanoveného stropu. V priebehu roka 2013 sa dokončila štrukturálna reforma OHP na úrovni miestnych jednotiek, čím sa zrealizovali príslušné odporúčania misie EUBAM. V roku 2013 OHP zrealizovala niekoľko aktivít zameraných na budovanie kapacít. Nadobudlo značné množstvo moderného vybavenia[14]. Uskutočnil sa celý rad aktivít a kurzov odbornej prípravy zameraných na prevenciu korupcie a boj proti nej. V prvých šiestich mesiacoch roka 2013 vykonali príslušníci špecializovaného útvaru OHP 25 neohlásených kontrol útvarov hraničnej polície a 196 služobných vyšetrovaní. Výsledkom bolo 227 sankcií, pričom 15 z nich malo za následok prepustenie. Na letisku v Kišiňove bol zavedený kamerový dohľad, ktorý umožňuje sledovať online nielen registráciu, overovanie a kontrolu cestujúcich, ale aj správanie inšpektorov na hraničnom priechode s cieľom zabrániť aktívnej korupcii. V spolupráci s Národným strediskom pre boj proti korupcii bolo vyškolených 220 zamestnancov OHP a colnej správy. V októbri 2013 bolo zadržaných 31 príslušníkov moldavskej colnej správy a hraničnej polície pre obvinenia z pasívnej korupcie. · Zlepšenie spolupráce medzi orgánmi (vrátane výmeny údajov medzi pohraničnou strážou a orgánmi presadzovania práva) a medzinárodnej spolupráce vrátane spolupráce so susednými krajinami a plnenie pracovných dohovorov s agentúrou FRONTEX na vysokej úrovni účinnosti Spolupráca s agentúrou FRONTEX pokračovala rýchlym tempom. Príslušníci OHP sa spolu s pohraničnými službami Poľska, Rumunska a Španielska zúčastnili spoločnej operácie „Focal Points Land and Air 2013“ (Koordinačné strediská – zem a vzduch 2013). Moldavská republika bola hostiteľskou krajinou pre podujatie Koordinačné body FRONTEX 2013 na dvoch hraničných priechodoch – Criva a Tudora. Od marca do mája 2013 prebiehala regionálna operácia ROMOLUK, ktorú viedol národný colný úrad v spolupráci s Európskym úradom pre boj proti podvodom (OLAF) Európskej komisie a ktorá bola zameraná na boj proti nedovolenému pašovaniu tabakových výrobkov a alkoholu. V zmysle akčného plánu pre deviatu fázu sa v roku 2013 rozvíjala intenzívna spolupráca s misiou EUBAM. V rámci spoločných operácií agentúry FRONTEX s účasťou Moldavskej republiky sa uľahčila výmena informácií vďaka prístupu moldavských úradníkov do spoločného miesta kontroly agentúry FRONTEX (FOSS) – internetovej databázy agentúry na účely výmeny informácií s členskými štátmi a tretími stranami, ako aj do aplikácie hlásení zo spoločných operácií (JORA), ktorá predstavuje nástroj agentúry určený na podávanie správ, správu a analýzu údajov týkajúcich sa mimoriadnych udalostí zistených počas spoločných operácií. Výmena informácií medzi OHP a Úradom pre migráciu a azyl (BMA) sa zlepšila, ale vyžaduje si ďalšie investície. Je potrebné nainštalovať modul výmeny elektronických informácií, ktorý prepojí databázy OHP a Úradu pre migráciu a azyl. Dlhodobým cieľom moldavských orgánov je zlepšenie systému monitorovania migračných tokov cez moldavsko-ukrajinskú hranicu v podnesterskom úseku. Moldavské orgány vyvinuli špeciálny mechanizmus[15] monitorovania migračných tokov. Je založený na zákonnej povinnosti zahraničných návštevníkov prichádzajúcich cez podnesterský úsek zaregistrovať svoj pobyt v Moldavskej republike do 72 hodín od prekročenia hranice. Mechanizmus poskytuje potrebnú administratívnu kapacitu a postupy na uľahčenie procesu registrácie. Registrácia je bezplatná. Koncom októbra 2013 začalo fungovať šesť územných úradov OHP vytvorených popri administratívnej hranici. Územné úrady využívajú existujúcu infraštruktúru vnútorných colných kontrolných stanovísk zriadených v roku 2004. Je potrebné venovať pozornosť vypracovaniu predpisu, ktorý by obsahoval jednoznačné ustanovenia o registrácii zahraničných návštevníkov. Čo najskôr sa musí začať realizovať komunikačná stratégia vysvetľujúca tieto nové pravidlá. Žiadne ustanovenie by však nemalo sťažiť pohyb návštevníkov ani vytvárať administratívne postihy za okolnosti, za ktoré návštevníci nemôžu. To sa týka nedostatočnej kontroly hraníc zo strany moldavských orgánov pozdĺž stredného úseku štátnej hranice medzi Ukrajinou a Moldavskou republikou. 2.2.1.2. Odporúčania vyplývajúce z posúdenia vplyvov · Pokračovať v posilňovaní kontroly hraníc vrátane analýzy rizík a opatrení dozoru a takisto predchádzať korupcii na hraniciach a bojovať proti nej a pokračovať v posilňovaní spolupráce s misiou EUBAM vo všetkých oblastiach riadenia hraníc. Pozri referenčné kritériá APVR pre blok 2/tému 1. Misia EUBAM v priebehu roka 2013 usporiadala a uskutočnila viac ako 20 spoločných asistenčných cvičení (JAE) za účasti moldavských a ukrajinských agentúr pre ochranu hraníc. Tieto spoločné opatrenia vychádzali z identifikovaných rizík, ako je napríklad pašovanie tabaku a iného tovaru podliehajúceho spotrebnej dani (etanolu atď.), trestná činnosť súvisiaca s vozidlami, nelegálne prisťahovalectvo/pašovanie ľudí a obchodovanie s ľuďmi, pašovanie spotrebného tovaru a mäsa. V súlade so stanovenými cieľmi spoločné asistenčné cvičenia pokryli celú spoločnú hranicu vrátane hraničných priechodov a zelenej/modrej hranice, ako aj lokality vo vnútrozemí. Záverečné hodnotenie týchto cvičení ukázalo potrebu ďalšej praktickej prípravy a zlepšenia v oblastiach spolupráce medzi orgánmi, schopností analyzovať riziká, využívania mobilných jednotiek a ich vybavenia. · Zlepšiť spoluprácu so susednými krajinami. Posilňovať dvojstrannú a medzinárodnú spoluprácu a výmenu štatistických a analytických údajov, ako aj taktických a operačných údajov a spravodajských informácií prostredníctvom opatrení, ako sú iniciovanie spoločných cezhraničných operácií a účasť na nich, spoločné vyšetrovacie tímy a spoločné spravodajské tímy, zjednodušenie výmeny styčných dôstojníkov v rámci týchto operácií a poskytovanie odborného vzdelávania na vykonávanie spoločných hraničných a colných kontrol. V roku 2013 sa činnosť OHP zameriavala najmä na vykonávanie dohôd o spolupráci, ktoré OHP podpísalo s agentúrami pre ochranu hraníc Poľska, Lotyšska, Litvy, Estónska a Gruzínska. V tejto súvislosti sa v Poľsku vyškolilo 96 príslušníkov OHP v rámci projektu v oblasti riadenia rizík a analýzy trestnej činnosti nazvaného Riadenie informácií v systéme boja proti cezhraničnej trestnej činnosti. Predstavitelia OHP absolvovali študijnú návštevu v Estónsku zameranú na bezpečnosť dokumentov a systém ich overovania v súlade s európskymi normami. Misia EUBAM zastrešovala dve spoločné operácie OVIDIUS a PONTUS EUXINUS, ktorých cieľom bolo posilniť kapacity útvarov ministerstva vnútra, ako aj colné a bezpečnostné služby vykonávaním opatrení spoločne s Ukrajinou, EÚ, členskými štátmi a medzinárodnými expertmi na prevenciu cezhraničnej trestnej činnosti a boj proti nej. OHP a Úrad pre migráciu a azyl sa aktívne zúčastňujú pravidelných aj ad-hoc zasadnutí pracovnej skupiny I vedenou misiou EUBAM pre nelegálnu migráciu a obchodovanie s ľuďmi. Tento rámec združuje vyšetrovateľov z radov všetkých moldavských a ukrajinských orgánov presadzovania práva, ako aj z členských štátov EÚ, Europolu, agentúry FRONTEX a centra SELEC v spoločnom úsilí o výmenu informácií a budovanie kapacít na podporu spoločného vyšetrovania nelegálneho prisťahovalectva a obchodovania s ľuďmi. Zástupcovia moldavských orgánov presadzovania práva (colná správa, ministerstvo vnútra, OHP) sú tiež aktívnymi účastníkmi v niekoľkých ďalších projektoch misie EUBAM, ako sú napríklad pracovná skupina II pre pašovanie tovaru a cigariet, pracovná skupina pre práva duševného vlastníctva, pracovná skupina pre zbrane, pracovná skupina pre drogy a pracovná skupina pre trestnú činnosť súvisiacu s vozidlami. Všetky tieto fóra prispievajú k aktualizácii poznatkov o súčasnej situácii, spoločnému využívaniu zdrojov a organizovaniu spoločnej reakcie na hrozby, ktoré predstavujú nezákonné cezhraničné aktivity v príslušných oblastiach. · Zlepšovať odbornú prípravu a budovanie kapacít s ohľadom na medzinárodnú spoluprácu a výmenu informácií v oblasti colnej správy a presadzovania práva. Pozri referenčné kritériá APVR, blok 2/téma 1. · Koordinovať kontrolné činnosti na spoločných hraniciach. Vymieňať si spravodajské informácie a zlepšovať spoločné hodnotenie situácie na operačnej úrovni. Dňa 4. júla 2013 sa začali rokovania o dohode medzi vládou Moldavskej republiky a kabinetom ministrov Ukrajiny o kontaktných bodoch na moldavsko-ukrajinskej hranici. Dohoda vytvorí základ pre novú koncepciu výmeny informácií a vytvorenie nových foriem vzájomných kontaktov zriadením a prevádzkovaním kontaktných bodov na moldavsko-ukrajinskej hranici v súlade s najlepšími postupmi z EÚ. V súčasnosti prebieha aktualizácia protokolu medzi Oddelením hraničnej polície Ministerstva vnútra Moldavskej republiky a Správou ukrajinskej štátnej pohraničnej stráže o výmene analytických a štatistických informácií. V roku 2013 došlo k vylepšeniu protokolu zahrnutím výkonu každodennej výmeny informácií o situácii na spoločnom úseku hranice. Hraničné agentúry Moldavskej republiky a Ukrajiny okrem toho raz za mesiac vypracúvajú každý mesiac spoločnú správu o hodnotení rizika. Misia EUBAM navyše podporila pohraničné agentúry oboch krajín pri posilňovaní výmeny operatívnych informácií a zavádzaní systému denného monitorovania migračných tokov cez podnesterský stredový úsek moldavsko-ukrajinskej štátnej hranice. Bola zavedená výmena informácií o štátnych príslušníkoch tretích krajín – bez uvedenia ich mena, –ktorí prekročili spoločnú štátnu hranicu v stredovom úseku. · Zlepšiť spoluprácu so susednými krajinami, predovšetkým s Ukrajinou. V máji a júni 2013 sa konalo niekoľko stretnutí spoločných pracovných skupín odborníkov z OHP, Centra pre boj proti obchodovaniu s ľuďmi, Úradu pre migráciu a azyl, Ukrajinskej štátnej pohraničnej stráže, Medzinárodnej organizácie pre migráciu a misie EUBAM. Tieto pracovné skupiny vypracovali osobitnú správu o migrácii a obchodovaní s ľuďmi na moldavsko-ukrajinskej štátnej hranici. Predpokladá sa, že proces vytýčenia štátnej hranice medzi Moldavskou republikou a Ukrajinou sa dokončí do konca roka 2014. V súčasnosti je vytýčených 1 202,5 z 1 222,0 kilometrov. Na vytýčenie ešte čaká 19,2 kilometra v stredovom úseku a 0,3 kilometra v južných sektoroch spoločnej hranice. Prebieha príprava dokumentácie ku konečnému vytýčeniu hraníc vo všetkých sektoroch. Vzhľadom na dosiahnutý pokrok sa už začali práce na príprave zmluvy medzi Moldavskou republikou a Ukrajinou o režime na štátnych hraniciach. V roku 2013 sa konali štyri kolá rokovaní o návrhu zmluvy medzi Moldavskou republikou a Ukrajinou o režime na štátnych hraniciach. Dňa 21. mája 2013 sa uskutočnili rokovania o vypracovaní návrhu trojstranného dokumentu na vládnej úrovni, v ktorom by sa určili a vyznačili miesta, kde sa stretávajú moldavská, rumunská a ukrajinská štátna hranica (triplex confinium). · Pokračovať v spolupráci s misiou EUBAM a v plnení odporúčaní misie EUBAM týkajúcich sa lepšieho a intenzívnejšieho využívania mobilných jednotiek. Misia EUBAM poznamenáva,[16] že počet moldavských občanov (83), u ktorých sa pri opúšťaní Moldavskej republiky zistil úmysel podvodne ďalej cestovať do krajín EÚ, klesol v roku 2012 o 29 v porovnaní s rokom 2011 (117). Správa poukazuje aj na pokračujúce zlepšovanie systémov správy hraníc a riadenia migrácie v rámci úsilia o vízovú liberalizáciu, všeobecne klesajúci trend nelegálnej migrácie v Moldavskej republike a lepšiu kontrolu nelegálnej migrácie na moldavských hraniciach. Kontroly na medzinárodných dopravných trasách po celom území krajiny mobilnými jednotkami sú dôležitým faktorom v prevencii nelegálnej migrácie a cezhraničnej trestnej činnosti. OHP zriadilo riaditeľstvo mobilných jednotiek, ktoré je na ústrednej aj regionálnej úrovni dobre vybavené. Nariadenie o mobilných jednotkách OHP bolo schválené vládnou vyhláškou č. 752 z 20. septembra 2013, ktorou sa stanovujú poverenia, úlohy a práva mobilných jednotiek v rámci taktických a operačných akciách OHP a misiách ministerstva vnútra zameraných na verejný poriadok a bezpečnosť. V nariadení sa stanovuje možnosť vytvárať spoločné mobilné jednotky na základe dohôd o spolupráci. Nariadenie Moldavskej republiky o doprave bolo upravené tak, aby obsahovalo ustanovenia, ktoré umožňujú mobilným jednotkám OHP plniť svoje činnosti na verejných komunikáciách. Od februára do marca 2013 vykonali spoločné mobilné jednotky OHP a colnej správy nasledujúce spoločné operácie: kontrolu 477 dopravných prostriedkov, z ktorých 396 bolo registrovaných s vnútroštátnymi číslami a 81 so zahraničnými číslami. Počas týchto operácií boli zistené a zdokumentované nasledujúce prípady: jeden prípad nezákonnej prepravy tovaru podliehajúceho spotrebnej dani (etylalkohol), tri prípady prepravy spotrebného tovaru bez osvedčenia o pôvode, dva prípady sfalšovaných splnomocnení k dopravnému prostriedku a dva prípady zmeny čísla vozidla. 2.2.2. Blok 2/téma 2 – Riadenie migrácie 2.2.2.1. Referenčné kritériá APVR · Pokračujúce účinné vykonávanie dohody medzi EÚ a Moldavskou republikou o readmisii a opatrení na reintegráciu občanov Moldavska (vracajúcich sa dobrovoľne alebo v rámci readmisie) V rámci dohody o readmisii s Európskou úniou a inými krajinami, ktoré nie sú členmi EÚ, Ministerstvo vnútra v období od 1. januára do 31. júla 2013 preskúmalo 83 žiadostí o readmisiu z nasledujúcich krajín: Francúzsko 35, Rakúsko 8, Nemecko 7, Španielsko 10, Švajčiarsko 6, Rumunsko 7, Belgicko 9, Švédsko 1. Počas rovnakého obdobia došlo k úspešnej readmisii 42 moldavských občanov do Moldavskej republiky a 2 občania EÚ boli vrátení v rámci readmisie z územia Moldavskej republiky do členských štátov EÚ (Rumunsko 1, Maďarsko 1). Z celkového počtu žiadostí o readmisiu prijatých z krajín EÚ sa zistilo, že 8 osôb nebolo občanmi Moldavskej republiky ani nemalo žiadne prepojenie s Moldavskou republikou. V oblasti návratu a readmisie sa úspešne začali realizovať dva projekty financované EÚ. Projekt „Posilnenie riadenia migrácie a spolupráce pri readmisii vo východnej Európe[17] (MIGRECO)“ sa začal 21. marca 2013 a potrvá dva roky. Realizuje ho Medzinárodná organizácia pre migráciu (IOM). Projekt „Podpora Moldavskej republiky pri plnení akčného plánu EÚ a Moldavskej republiky týkajúceho sa liberalizácie vízového režimu – Boj proti nelegálnej migrácii v Moldavskej republike[18] (FIRMM)“ sa začal 20. marca 2013. Bude ho realizovať Medzinárodné centrum pre rozvoj migračnej politiky (ICMPD) v priebehu nasledujúcich dvoch rokov. Oba projekty prispievajú k posilneniu kapacity Úradu pre migráciu a azyl rozvíjaním potrebných zručností na vyjednanie a plnenie dohôd o readmisii s inými tretími krajinami, ako aj vykonávacích protokolov s členskými štátmi EÚ[19]. · Účinné vykonávanie právneho rámca pre riadenie migrácie vrátane vytvorenia administratívnych štruktúr s dostatočnými ľudskými zdrojmi s jasnými a relevantnými kompetenciami vo všetkých aspektoch riadenia migrácie, ako aj účinná spolupráca medzi príslušnými agentúrami V rámci procesu reformy ministerstva vnútra a s cieľom posilniť celkové riadenie migrácie v Moldavskej republike bol dôkladne preskúmaný inštitucionálny rámec Úradu pre migráciu a azyl (na základe vyhlášky ministerstva vnútra č. 70 z 28. februára 2013). Úrad pre migráciu a azyl bol pretransformovaný na oddelenie a počet zamestnancov sa takmer zdvojnásobil zo 104 na 198. Dohoda medzi Moldavskou republikou a Európskou úniou, ktorou sa mení Dohoda medzi Moldavskou republikou a Európskym spoločenstvom o zjednodušení vydávania víz, ktorá bola podpísaná v júni 2012, nadobudla platnosť 1. júla 2013. Na poslednom zasadnutí spoločného výboru Moldavskej republiky a EÚ pre vykonávanie, ktoré sa konalo 12. júna 2013 v Bruseli, bol pokrok v plnení dohody hodnotený ako pozitívny. V roku 2012 sa počet víz EÚ vydaných moldavským občanom zvýšil na 157974. Priemerná miera odmietnutia v roku 2012 klesla na 3,05 z hodnoty 7,02 v roku 2010. V roku 2012 členské štáty EÚ vydali občanom Moldavskej republiky 101135 víz, z toho 45,01 predstavovali víza na viac vstupov, vrátane 26,71 schengenských víz. Víza na viac vstupov predstavovali v roku 2008 iba 11,6 z celkového počtu vydaných víz. Väčšinu víz na viac vstupov z roku 2012 vydali Rumunsko (61,94, t. j. 32533 víz na viac vstupov z celkového počtu 52520), Litva (45,15, t. j. 647 víz na viac vstupov z celkového počtu 1433) a Taliansko (36,07, t. j. 3795 z celkového počtu 10521). Najvyššia miera odmietnutia v roku 2012 bola zaznamenaná v prípade Francúzska (9,8, t. j. 434 zamietnutých žiadostí o vízum zo 4 391), Českej republiky (9,52, t. j. 439 zamietnutých žiadostí zo 4 610) a Talianska (8,03[20], t. j. 918 zamietnutých žiadostí z 11 439). Najnižšiu mieru odmietnutia vykazovalo Bulharsko (0,04, t. j. 25 zamietnutých žiadostí z 56864), Rumunsko (2,78, t. j. 1 502 zamietnutých žiadostí z 54 022) a Nemecko (2,43[21], t. j. 162 zamietnutých žiadostí zo 6 679). · Vytvorený a pravidelne aktualizovaný migračný profil a účinná analýza údajov o migračných stavoch a tokoch V apríli 2013 bola oficiálne zverejnená správa o rozšírenom migračnom profile (EMP). Vláda Moldavskej republiky bude pokračovať v pravidelnom a nezávislom vypracovávaní tejto správy, a to konkrétne v koordinácii s Úradom pre migráciu a azyl ministerstva vnútra. V tejto súvislosti má byť do koncom roka 2013 zverejnený aktualizovaný súbor štatistických údajov v súlade so zoznamom ukazovateľov. Centrum pre sociologické, politické a psychologické analýzy a vyšetrovanie „CIVIS“ a Medzinárodná agentúra pre zdrojové informácie o krajinách vykonali[22] nezávislý rozsiahly prieskum[23] migrantov a domácností ako súčasť projektu financovaného z EÚ a zameraného na tému posilnenia väzby medzi migráciou a rozvojom (NEXUS Moldavsko). Z prieskumu vyplynulo, že v zahraničí žije 370000 Moldavcov v postavení dlhodobých pracovných migrantov, ktorí tvoria 11 z celkového počtu obyvateľov, a ďalších 109000 Moldavcov migruje do iných krajín sezónne, čo predstavuje 6,6 z celkového počtu obyvateľov. Zo sezónnych migrantov 81 migruje do Ruskej federácie a 7 do Talianska. Zo zistení štúdie vyplýva, že 91,2 z celkového počtu obyvateľov, ktorí ešte nemigrovali, nemá v úmysle migrovať (vrátane migrácie za prácou, štúdiom, sezónnej a vnútornej migrácie). Zhruba 56000 ľudí, čiže 3,4 z celkového počtu obyvateľov, plánuje dlhodobú medzinárodnú migráciu za prácou a 51000, čiže 3,3 z celkového počtu obyvateľov, má v úmysle nájsť si sezónnu prácu v zahraničí. · Dôsledné uplatňovanie účinnej metodiky v oblasti odhaľovania nelegálnej migrácie vo vnútrozemí, analýza rizík (vrátane podávania správ príslušnými agentúrami a analýzy na všetkých úrovniach správy, napr. na miestnej či centrálnej úrovni) a vyšetrovania prípadov organizovania nelegálnej migrácie a jej napomáhania vrátane účinnej spolupráce medzi príslušnými agentúrami V prvých šiestich mesiacoch roka 2013 bolo zaznamenaných 312 prípadov porušenia pravidiel pobytu (v dôsledku toho, že ministerstvo vnútra uplatňovalo metódy na odhaľovanie prípadov vo vnútrozemí): 270 prípadov porušenia pravidiel pobytu zo strany cudzincov a osôb bez štátnej príslušnosti a 42 prípadov zamestnávania cudzincov bez povolenia. Úrad pre migráciu a azyl vydal 73 rozhodnutí o návrate cudzincov a súdy vyniesli 26 rozhodnutí o vyhostení cudzích štátnych príslušníkov. S cieľom posilniť riadenie migrácie vo všetkých oblastiach a posilniť kapacity na prevenciu nelegálnych pobytov cudzincov v Moldavskej republike a boj proti takýmto pobytom došlo k revízii štruktúry riaditeľstva pre boj proti nelegálnym pobytom cudzincov pôsobiaceho v rámci Úradu pre migráciu a azyl. Počet jeho zamestnancov sa zvýšil z 11 na 47 osôb. Na riaditeľstve pre boj proti nelegálnemu pobytu cudzincov boli zriadené tri regionálne jednotky zamerané na boj proti nelegálnemu pobytu cudzincov (na severe Balti, v strednej časti Kišiňov a na juhu Comrat) s celkovým počtom 34 zamestnancov. Do septembra 2013 boli vybraní zamestnanci na 85 novovytvorených pracovných miest. V rámci projektu financovaného EÚ pod názvom „Podpora Moldavskej republiky pri realizácii akčného plánu EÚ a Moldavskej republiky týkajúceho sa liberalizácie vízového režimu – Boj proti nelegálnej migrácii v Moldavskej republike (FIRMM)“ sa budujú kapacity ústredných a regionálnych orgánov určené na odhaľovanie nelegálnych migrantov vo vnútrozemí. Projekt pomôže aj pri kúpe potrebného vybavenia. Na Úrade pre migráciu a azyl sa v rámci toho istého projektu FIRMM vytvorila nová sekcia zameraná na získavanie informácií, riadenie údajov a analýzu rizík, ktorej sa poskytne podpora pri konsolidácii jej prevádzkových a analytických možností. V rovnakej súvislosti bola zriadená interná pracovná skupina na vypracovanie návrhu metodiky pre analýzu a hodnotenie rizík v oblasti prisťahovalectva a azylu. Skupina bude využívať podporu odborníkov z členských štátov EÚ. Počas prvých siedmich mesiacov roku 2013 bolo zaznamenaných 34 trestných činov nelegálnej migrácie, v porovnaní s 82 prípadmi v rovnakom období roku 2012 (pokles o 58,5). Úrad pre migráciu a azyl v roku 2013 postúpil na prokuratúru tri prípady a následne sa začalo vyšetrovanie trestných činov. · Zabezpečenie dostatočnej infraštruktúry (vrátane detenčných centier) a posilnenie zodpovedných orgánov s cieľom zaistiť účinné vyhostenie štátnych príslušníkov tretích krajín, ktorí sa nelegálne zdržiavajú na území Moldavskej republiky alebo ním prechádzajú, z územia Moldavskej republiky S cieľom posilniť kapacity a zlepšiť efektívnosť postupov návratu aj poskytovania služieb cudzincom sa zrevidovala štruktúra Strediska pre dočasné zadržiavanie cudzincov pri ministerstve vnútra bola preskúmaná (ministerské nariadenie č. 70 z 28. februára 2013). V rámci novej štruktúry sa počet zamestnancov zvýšil z 29 na 40 osôb. Počet zamestnancov Bezpečnostnej a prístupovej služby sa zvýšil zo 17 na 25 osôb a počet zamestnancov Identifikačnej a eskortnej služby z 5 na 6 osôb. Logistická služba získala ďalšie dve miesta. Dňa 6. augusta 2013 bolo podpísané memorandum o porozumení medzi Úradom pre migráciu a azyl, Národnou radou pre štátnu právnu pomoc a Právnym strediskom advokátov (mimovládnou organizáciou), ktoré má zabezpečiť právnu pomoc pre zadržaných migrantov. V zmysle memoranda o porozumení bude Národná rada pre štátnu právnu pomoc a Právne stredisko advokátov poskytovať úvodné poradenstvo a potrebnú právnu pomoc pre všetky osoby umiestnené v Centre pre dočasné zadržanie cudzincov. V prvých šiestich mesiacoch roku 2013 bolo v centre umiestených 34 cudzincov. Priemerný čas zadržania je viac ako dva mesiace. Toto pomerne dlhé priemerné obdobie potrebné na vyhostenie spôsobuje nízka úroveň odpovedí z niektorých tretích krajín. 2.2.2.2. Odporúčania vyplývajúce z posúdenia vplyvov · Organizovať nepretržité, cielené informačné kampane zamerané na objasnenie práv a povinností spojených s bezvízovým cestovaním vrátane informácií o pravidlách, ktorými sa riadi prístup na trh práce EÚ (aj prostredníctvom portálu EÚ pre prisťahovalectvo), a zodpovednosti za akékoľvek zneužitie práv v rámci bezvízového režimu V júli 2013 bola vytvorený riadiaci výbor pre informácie a komunikáciu o európskej integrácii. Predsedá mu námestník ministra zahraničných vecí a jeho členmi sú poradca predsedu vlády na vysokej úrovni pre komunikáciu súvisiacu s otázkami EÚ a, hovorca predsedu vlády, poradcovia predsedu vlády, zástupcovia Generálneho riaditeľstva pre európsku integráciu a mediálne oddelenie ministerstva zahraničných vecí. Riadiaci výbor sa schádza každý týždeň alebo raz za 2 týždne. Bol vypracovaný praktický akčný plán krátkodobých, strednodobých a dlhodobých priorít, ktorý sa začal realizovať v júli 2013. Liberalizácia vízového režimu je jednou z kľúčových tém riešených v diskusiách s verejnosťou. Len v období od augusta do októbra 2013 sa konalo viac ako 20 verejných aktivít venovaných otázkami cestovania bez víz. V septembri sa uskutočnili samostatné aj spoločné neformálne stretnutia ministerstva zahraničia a európskej integrácie Moldavskej republiky so zástupcami médií (redaktormi zo všetkých televíznych kanálov, hlavných rozhlasových staníc, internetových médií a tlače) s cieľom vysvetliť priority dialógu EÚ – Moldavsko až do summitu vo Vilniuse a agendu po Vilniuse, ako aj najnovší vývoj v plnení APVR. 2.2.3. Blok 2/téma 3 – Azylová politika · Účinné vykonávanie právnych predpisov v oblasti azylu vrátane ustanovení o primeranej infraštruktúre a posilnení zodpovedných orgánov (zamestnanci, financovanie), a to najmä v oblasti konaní o azyle, prijímania žiadateľov o azyl a ochrany ich práv, ako aj integrácie utečencov; zabezpečenie prístupu osôb pod medzinárodnou ochranou k cestovným dokladom stanoveným právnymi predpismi V roku 2012 požiadalo o azyl 162 osôb, 19 osôb bolo uznaných za utečencov, 45 osobám bola poskytnutá humanitárna ochrana a 55 osobám bola zamietnutá akákoľvek forma ochrany. V období od 1. januára do 30. júna 2013 požiadalo o azyl 54 osôb, 9 osôb bolo uznaných za utečencov, 43 osobám bola poskytnutá humanitárna ochrana a 22 osobám bola zamietnutá akákoľvek forma ochrany. V roku 2012 trvalo spracovanie žiadosti od jej podania do prvostupňového rozhodnutia v priemere 107 dní, pričom od podania žiadosti po právoplatné rozhodnutie uplynulo 401 dní. Priemerná dĺžka správneho konania v prvej polovici roka 2013 bola 129 dní, resp. 289 dní, ak vo veci bolo podané odvolanie. Čas potrebný na posúdenie žiadostí o azyl v správnom konaní sa pohybuje od jedného mesiaca do šiestich mesiacov. K 1. júlu 2013 sa na území Moldavskej republiky zdržiavalo 272 osôb so štatútom ochrany, z ktorých 79 boli utečenci a 135 osoby, ktorým bola poskytnutá humanitárna ochrana. V súčasnosti sa čaká na rozhodnutia v 58 prípadoch (rozhodnutia prvej inštancie alebo odvolacej inštancie). Väčšina žiadateľov pochádza zo Sýrie, Arménska, Afganistanu, Ruskej federácie, Azerbajdžanu, Kirgizska alebo Sudánu. Dňa 12. júna 2013 bolo prijaté rozhodnutie vlády č. 362 o finančnej podpore poskytovanej utečencom a osobám pod humanitárnou ochranou. Pomoc bola stanovená vo výške 577,50 MDL, čo predstavuje 15 z priemernej mzdy odhadovanej na rok 2013. V roku 2013 boli prijaté žiadosti o pomoc od 25 osôb. Pomoc bola poskytnutá v 22 prípadoch (21 prípadov zo Sýrie a 1 zo Sudánu), a zamietnutá v 3 prípadoch (z Arménska). V prvej polovici roka 2013 sa v pracovných agentúrach zaregistrovalo 59 cudzincov a 15 z nich získalo zamestnanie. V apríli 2013 bola podpísaná dohoda o plnení projektu Iniciatíva kvality azylových systémov vo východnej Európe a na južnom Kaukaze, ktorý je financovaný zo zdrojov EÚ, a zamestnanci oddelenia pre udeľovanie štatútu utečenca (RSD) sa podieľali na priebežnom vzdelávaní. V rámci projektu sa predpokladá aj spustenie ruskej verzie platformy UNHCR Refworld. Zamestnanci oddelenia pre udeľovanie štatútu utečenca sa zapájajú aj do realizácie 4. pilotného projektu v rámci pražského procesu pod názvom „Odborná príprava v oblasti kvality azylového systému“ s podporou Nemeckého spolkového úradu pre migráciu a Švédskej komisie pre migráciu. Všetci poradcovia pre otázky spôsobilosti z Riaditeľstva pre azyl a integráciu (AID) pri Úrade pre migráciu a azyl sa zúčastnili na Európskom vzdelávacom programe v oblasti azylu – kurzov vo formáte online e-learningu v týchto moduloch: informácie o krajine pôvodu (COI), doložky o začlenení, príprava návrhov a rozhodovanie. Výskumný pracovník z oblasti COI a osoby s rozhodovacou právomocou z Úradu pre migráciu a azyl si preštudovali modul COI Európskeho vzdelávacieho programu v oblasti azylu a majú prístup ku všetkým verejným oficiálnym databázam s informáciami o krajinách pôvodu. Súčasťou projektu miestnej integrácie a regionálneho programu ochrany, ktoré sú financované z prostriedkov a realizuje ich úrad UNHCR, je aj odborná príprava zamestnancov Riaditeľstva pre azyl a integráciu, hraničnej polície a sudcov o práve na azyl a následných praktických postupoch, ako aj o právach žiadateľov o azyl a utečencov[24], ktorá sa naďalej realizuje aj v roku 2013. Dňa 5. júna 2013 bol schválený pokyn týkajúci sa evidencie, uchovávania a archivácie zložiek osôb ubytovaných v ubytovacom stredisku v súlade s nariadením o ubytovacom stredisku, ktoré bolo schválené rozhodnutím vlády č. 1023 z 28. decembra 2012. V súčasnosti prebieha pripomienkovanie jeho etického kódexu medzi útvarmi. Všeobecné hodnotenie bloku 2 Moldavská republika začala inštalovať technické systémy dozoru pozdĺž pozemnej hranice. Nakúpila dodatočné vybavenie a vozidlá. Boli zriadené mobilné jednotky, ktoré už fungujú. Došlo k posilneniu kapacity a rozšíreniu pôsobnosti Úradu pre migráciu a azyl, pričom v Podnestersku sa otvorilo šesť územných úradov. Všetky azylové úkony boli realizované a prebieha odborná príprava orgánov presadzovania práva a pracovníkov súdov. Moldavská republika uspokojivo zavádza opatrenia požadované v odporúčaniach zo 4. správy APVR, pričom naďalej účinne uplatňuje príslušné právne predpisy. Komisia usudzuje, že Moldavská republika splnila referenčné kritériá druhej fázy stanovené v rámci bloku 2. 2.3. Blok 3: Verejný poriadok a bezpečnosť 2.3.1. Blok 3/téma 1 – Predchádzanie organizovanej trestnej činnosti, terorizmu a korupcii a boj proti nim 2.3.1.1. Referenčné kritérium APVR – Predchádzanie organizovanej trestnej činnosti a terorizmu a boj proti nim · Vykonávanie stratégie a akčného plánu v oblasti predchádzania organizovanej trestnej činnosti a boja proti nej vrátane účinnej koordinácie medzi príslušnými orgánmi, ako aj vykonávanie účinného vyšetrovania, stíhania a konfiškácie príjmov z trestnej činnosti Dňa 24. apríla 2013 bolo schválené nariadenie o organizácii a funkciách Generálneho policajného inšpektorátu (GPI) ministerstva vnútra. Po reforme polície v marci 2013 sa počet riadiacich funkcií znížil o 20 a počet policajtov pracujúcich v teréne sa zvýšil o 19. Čas reakcie a intervencie od prijatia volania od obyvateľa klesol v roku 2013 zo 45 minút na zhruba 30 minút. V roku 2013 sa o 20 znížil počet smrteľných a vážnych zranení v dôsledku nehody. Koncom roka má byť vláde predložené nariadenie, v ktorom sa stanoví osobitné zvýšenie platu príslušníkov polície o 30 v dodatku k ďalším zvýšeniam miezd príslušníkov polície. V priebehu prvých siedmich mesiacov roka 2013 bolo rozbitých 40 zločineckých skupín so 175 aktívnymi členmi[25]. Dňa 24. decembra 2012 bolo na Národnom inšpektoráte pre vyšetrovania zriadené Centrum pre analýzy informácií (CIA). Delí sa na dve jednotky na ústrednej úrovni (analytická vyšetrovacia jednotka a jednotka pre analýzy informácií) a na miestne sekcie pre vyšetrovanie trestnej činnosti, ktoré sú zriadené pri každom policajnom inšpektoráte Moldavskej republiky. Centrum pre analýzy informácií s 12 vyšetrovateľmi je plne prevádzkyschopné a funkčné. Projekt[26] „Konsolidácia kapacity ministerstva vnútra v oblasti boja proti trestnej činnosti a kontroly zbraní“ sa realizuje s podporou rumunského programu oficiálnej rozvojovej pomoci (ODA) (rumunské ministerstvo zahraničných vecí) a rozvojového programu OSN (UNDP) pre Moldavskú republiku. V roku 2013 ministerstvo vnútra zakúpilo nasledujúce vybavenie na účely prevencie organizovanej trestnej činnosti a boja proti nej: 90 vozidiel pre Národný inšpektorát hliadok (zo štátneho rozpočtu), 10 špecializovaných forenzných súprav pre výskum na mieste, 5 súprav špeciálnych digitálnych fotoaparátov, 13 alkotesterov a 30 počítačov pre GPI, novú budovu pre Technicko-forenzné a súdnoznalecké centrum Generálneho policajného inšpektorátu (CTFJE) (má byť dokončená do konca roka 2013). V súčasnosti prebieha projekt týkajúci sa obstarávania špeciálneho vybavenia na posilnenie kapacít forenzných laboratórií. Dodávka a inštalácia tovaru sa predpokladá v roku 2014 (až 2,4 miliónaEUR z komplexného programu budovania inštitúcií z roku 2011 v rámci nástroja európskeho susedstva a partnerstva). V rozpočtovom pláne ministerstva vnútra na rok 2014 sa predpokladá aj ďalší nákup vozidiel pre policajné inšpektoráty, nadobudnutie špeciálneho vyšetrovacieho vybavenia a modernizácia existujúcich operačných databáz. Ministerstvo vnútra, Generálna prokuratúra a Národné stredisko pre boj proti korupcii skúmajú praktické aspekty vytvorenia úradu pre vymáhanie majetku. V Moldavskej republike v súčasnosti ešte stále nie je možné odpočúvanie komunikácie na účely vyšetrovania trestného činu výhradne zo strany orgánov presadzovania práva. Príčinou sú technické, právne a finančné aspekty. Približné náklady na vybavenie všetkých orgánov presadzovania práva nevyhnutným vybavením sa budú pohybovať v rozmedzí 220 až 250 miliónov MDL. Na zvládnutie takej modernizácie by Moldavská republika potrebovala externú finančnú pomoc. 2.3.1.2. Odporúčania vyplývajúce z posúdenia vplyvov · Zlepšovať zhromažďovanie údajov o zločincoch a organizovaných zločineckých skupinách na vnútroštátnej úrovni, okrem iného zriaďovaním a zlepšovaním vnútroštátnych databáz S cieľom zabezpečiť efektívnu inštitucionálnu komunikáciu a zber údajov bolo dňa 1. augusta 2013 rozhodnuté, že do konca roka 2013 sa vytvorí spoločná databáza o činnosti zločineckých skupín a organizácií, ku ktorej budú mať prístup ministerstvo vnútra, Generálna prokuratúra, bezpečnostná a informačná služba, Národné stredisko pre boj proti korupcii, colná správa, ministerstvo školstva, ministerstvo mládeže a športu, úrad vlády a Akadémia vied. · Pokračovať v snahe o zlepšovanie ukazovateľov údajov a zhromažďovania údajov o trestných činoch vo všetkých oblastiach trestnej činnosti Údaje o trestných činoch sa zhromažďujú evidovaním všetkých oznámení a hlásení o spáchaných trestných činoch do centrálnej databázy, ktorú spravuje a kontroluje oddelenie IT ministerstva vnútra. Na oficiálnej internetovej stránke ministerstva vnútra bol vytvorený online portál pre online oznámenia v súvislosti s bojom proti organizovanej trestnej činnosti, ktorý má zlepšiť a uľahčiť zhromažďovanie údajov o organizovanej trestnej činnosti[27]. Od začiatku roku 2013 prišlo 29 oznámení. Oficiálna internetová stránka Generálneho policajného inšpektorátu bola spustená 15. mája 2013. Občania na nej môžu nahlásiť trestný čin alebo poslať fotografie, videozáznamy alebo informácie o zločinoch, ktorých boli svedkami. Celkový počet 1767 oznámení (k 15. augustu 2013) svedčí o väčšej dôvere občanov k polícii, a to najmä k jej schopnosti konať pri rôznych typoch trestných činov. Zavedenie nového registra trestných činov a kriminologických informácií od 1. januára 2013 zefektívnilo zhromažďovanie údajov o trestnej činnosti v Moldavskej republike. Každý útvar ministerstva vnútra pripojený k databázam môže kedykoľvek získať akékoľvek štatistické údaje podľa typu trestnej činnosti alebo regiónu. Z procesu zhromažďovania údajov o trestnej činnosti sa odstránila byrokracia. A napokon začiatkom roka 2013 začala svoju činnosť medziinštitucionálna pracovná skupina pre vypracovanie nariadenia o jednotnom spracúvaní a analýze štatistických údajov týkajúcich sa trestného práva. 2.3.1.3. Referenčné kritérium APVR – Predchádzanie obchodovaniu s ľuďmi · Vykonávanie právnych predpisov v oblasti predchádzania obchodovaniu s ľuďmi a príslušného národného plánu vrátane účinnej koordinácie medzi štátnymi agentúrami a účinnej ochrany obetí obchodovania s ľuďmi, najmä detí V prvej polovici roka 2013 bolo zistených 71 trestných činov obchodovania s ľuďmi, čo predstavuje pokles o 6,5 v porovnaní so 76 zistenými prípadmi za rovnaké obdobie predchádzajúceho roka. Približne 80 z nich bolo odhalených na základe aktívnych vyšetrovacích opatrení polície a 20 predstavovali oznámenia a udania. 61 osôb sa stalo obeťou sexuálneho vykorisťovania a 90 pracovného vykorisťovania. Zo zhromaždených údajov prvýkrát vyplýva prevaha obchodovania s ľuďmi na účely pracovného vykorisťovania nad obchodovaním na účely sexuálneho vykorisťovania. Ide predovšetkým o výsledok policajného školenia z rokov 2011 – 2012 o účinnom zisťovaní a dokumentovaní prípadov obchodovania s ľuďmi na účely pracovného vykorisťovania. Hlavnými cieľovými krajinami sú aj naďalej Ruská federácia (približne 60 všetkých obetí), Turecko a Spojené arabské emiráty (SAE). To jasne ukazuje, že úsilie moldavských orgánov presadzovania práva je udržateľné, pokiaľ ide o odhaľovanie a účinné vyšetrovanie prípadov obchodovania s ľuďmi alebo identifikáciu a ochranu obetí. Podľa rozhodnutia národného výboru pre obchodovanie s ľuďmi z 15. júla 2013 štátne orgány začnú od septembra 2013 pracovať na národnom pláne prevencie obchodovania s ľuďmi a boja proti nemu na najbližšie tri roky. Databáza prípadov obchodovania s ľuďmi, ktorú riadi stály sekretariát, je funkčná a zhromažďuje údaje od orgánov presadzovania práva a inštitúcií, ktoré pomáhajú obetiam. V prvých šiestich mesiacoch roka 2013 sa konalo 280 kampaní určených na zvýšenie informovanosti a iných aktivít[28] týkajúcich sa prevencie obchodovania s ľuďmi. Parlament 14. júna 2013 schválil zákon o osobitnej ochrane ohrozených detí a detí odlúčených od rodičov. V zákone sa stanovujú mechanizmy odvetvovej spolupráce pri posudzovaní ohrozených detí a pomoci pre tieto deti. Ministerstvo práce, sociálnej ochrany a rodiny v rámci zákona č. 129 z 8. júna 2012 o akreditácii poskytovateľov sociálnych služieb a nariadenia o činnosti Národnej rady pre akreditáciu poskytovateľov sociálnych služieb a nariadenia o činnosti národnej rady pre akreditáciu poskytovateľov sociálnych služieb (rozhodnutie vlády č. 998 z 28. decembra 2012) podporilo národný mechanizmus hodnotenia, akreditácie a monitorovania poskytovateľov sociálnych služieb. Národná rada pre akreditáciu poskytovateľov sociálnych služieb bola založená v apríli 2013. Mechanizmus bol spustený v rámci pilotnej fázy a je konzultovaný so zástupcami občianskej spoločnosti a partnermi spolupracujúcimi pri vývoji. Začiatok plnej prevádzky je naplánovaný na rok 2014. Vytvorenie národného fondu pre pomoc, ochranu a odškodnenie obetí[29] bolo označené za hlavnú prioritu budúcej spolupráce s Radou Európy. 2.3.1.4. Odporúčania vyplývajúce z posúdenia vplyvov · Zabezpečiť účinnú ochranu svedkov v prípadoch obchodovania s ľuďmi a ďalej zlepšiť ochranu, pomoc a podporu pre obete obchodovania s ľuďmi Stredisko na pomoc obetiam a potenciálnym obetiam obchodovania s ľuďmi a ich ochranu, ktoré je plne funkčné od roku 2008, pokračuje vo svojej činnosti. Štyri obete obchodovania s ľuďmi využili v roku 2013 zvláštne ochranné opatrenia, ktoré ponúka divízia ochrany svedkov v rámci Generálneho policajného inšpektorátu. Všetky tieto obete boli ďalej odovzdané službám sociálnej ochrany. Vďaka účinným prijatým opatreniam nedošlo v súvislosti s obeťami k žiadnym incidentom. Diskutuje sa o minimálnych kvalitatívnych štandardoch pomoci obetiam a potenciálnym obetiam obchodovania s ľuďmi a ich ochrane. Vláda by ich mohla chváliť začiatkom roka 2014. V prvých šiestich mesiacoch roka 2013 sa v dvoch materských centrách umiestňovacích stredísk poskytla pomoc 31 matkám s deťmi v Kišiňove a Balti. Tieto strediská podliehajú Ministerstvu zdravotníctva Moldavskej republiky. V materských centrách sa matkám s deťmi v núdzi ponúkajú služby v oblasti ubytovania, zdravotníctva, vzdelávania, zdravotnej starostlivosti, ako aj právne, sociálne a psychologické služby a služby (re-) integrácie v závislosti od ich potrieb. 2.3.1.5. Referenčné kritérium APVR – Predchádzanie korupcii a boj proti nej · Vykonávanie právnych predpisov v oblasti predchádzania korupcii a boja proti nej a zaistenie účinného fungovania nezávislého protikorupčného orgánu; vytvorenie etických kódexov a odborná príprava v oblasti boja proti korupcii, najmä so zameraním na verejných činiteľov pôsobiacich v oblasti presadzovania práva a justičného systému V nadväznosti na prijatie zákona č. 106 z 3. mája 2013 bolo Národné stredisko pre boj proti korupcii (NAC) podriadené vláde, a nie parlamentu. Riaditeľ Národného strediska pre boj proti korupcii je vymenúvaný na funkčné obdobie 4 rokov. Odvoláva ho prezident Moldavskej republiky na návrh predsedu vlády. Moldavskej republike sa odporúča viesť otvorené výberové konania s objektívnymi kritériami určenými podľa zásluh, ako je jednoznačne stanovené v právnych predpisoch. Prenos právomoci vyšetrovať hospodárske trestné činy z ministerstva vnútra a colnej správy viedol ku konsolidácii mandátu Národného strediska pre boj proti korupcii[30] v boji proti korupcii a trestným činom spojeným s korupciou. Národné stredisko pre boj proti korupcii alebo jeho niektoré časti by sa mali špecializovať iba na vyšetrovanie prípadov týkajúcich sa úradníkov určitej úrovne alebo škôd určitej úrovne, aby bolo možné lepšie riešiť prípady korupcie na vysokej úrovni. Dňa 30. augusta 2013 nadobudol platnosť nový kódex správania sa pre zamestnancov Národného strediska pre boj proti korupcii. Očakáva sa, že prijatie kódexu správania prispeje k efektívnejšiemu a zodpovednejšiemu výkonu činností centra a zvýšeniu dôvery verejnosti k tejto inštitúcii. Po novelizácii zákona o platoch vo verejnom sektore zo 7. marca 2013 sa od 1. januára 2013 zvyšuje plat verejných činiteľov a zamestnancov kabinetov verejných činiteľov o 35. S cieľom zabezpečiť rovnaké zaobchádzanie sa plat zvýšil viac ako 1 566 verejným činiteľom vrátane 101 námestníkov, 773 prokurátorov, 516 sudcov a 227 zamestnancov kabinetov verejných činiteľov. Národné stredisko pre boj proti korupcii v súčasnosti zabezpečuje analýzu plánov poctivosti ústredných orgánov verejnej správy. Naďalej poskytuje odborné poradenstvo v oblasti boja proti korupcii pri navrhovaní nových normatívnych aktov. Národné stredisko pre boj proti korupcii od januára do júla 2013 preskúmalo 498 návrhov normatívnych aktov a poskytlo k nim svoje odborné skúsenosti z boja proti korupcii. S cieľom zabezpečiť hĺbkovú špecializáciu vyšetrovateľov finančných trestných činov sa v roku 2013 konalo dosiaľ šesť odborných prípravných kurzov pre zástupcov orgánov presadzovania práva – Národného strediska pre boj proti korupcii, ministerstva vnútra, Bezpečnostnej a spravodajskej služby, Generálnej prokuratúry a iných príslušných orgánov. V priebehu januára až septembra 2013 sa na oddelení trestného stíhania Národného strediska pre boj proti korupcii otvorilo 400 prípadov, pričom 126 trestných vecí proti 163 obvineným bolo postúpených na súd. Súdy vyniesli 118 rozsudkov. V roku 2013 sa pred súd dostalo 9 prípadov trestného činu korupcie proti osobám, ktoré zastávajú alebo zastávali status vysoko postaveného verejného činiteľa – 1 námestník generálneho tajomníka vlády, 1 zástupca vedúceho okresu, 5 primátori, 1 bývalý riaditeľ Audio-vizuálnej koordinačnej rady a 1 vedúci Štátneho daňového inšpektorátu. V budúcnosti sa od Moldavskej republiky očakávajú ďalšie správy o vývoji rozsudkov a miere úspešnosti. Ďalší významný protikorupčný orgán – Komisia pre národnú integritu – prijíma svojich zamestnancov na základe verejnej súťaže a výberových konaní. Z celkového počtu 21 miest v Komisii pre národnú integritu ostáva 8 miest neobsadených. Všetky podmienky potrebné pre prácu sú zabezpečené – zakúpilo sa potrebné vybavenie a vytvorili sa databázy priznaní a vyhlásení. V prvej polovici roka 2013 Komisia preskúmala 38 podnetov. V piatich prípadoch boli zistenia Komisie dokázané na súde. V roku 2013 bolo súdom oznámených 328 prípadov spáchania priestupku nepredloženia majetkového priznania alebo vyhlásenia o konflikte záujmov v lehote stanovenej zákonom. Dňa 6. februára 2013 bola spustená internetová stránka komisie, ktorá predstavuje platformu pre komunikáciu a priamy prístup k priznaniam a vyhláseniam. Bola zabezpečená spolupráca medzi Komisiou pre národnú integritu a Národným strediskom pre boj proti korupcii. V prvej polovici roka 2013 Národné stredisko pre boj proti korupcii poslalo na preskúmanie 12 správ o možnom porušení právnych predpisov, ktoré patria do oblasti právomoci komisie. Národné stredisko pre boj proti korupcii spolupracuje s komisiou v procese ukladania administratívnych sankcií, ak sa zistí neoznámenie konfliktu záujmov, a pri skúmaní materiálov zaslaných komisiou na začatie vyšetrovacích úkonov pri nezrovnalostiach medzi príjmami a vlastneným majetkom. Očakáva sa, že Moldavská republika začne viesť záznamy o overovaní konfliktov záujmov a zverejňovania majetku, ako aj uplatňovania sankcií. S cieľom novelizovať trestný poriadok sa dňa 14. mája 2003 začalo skúmanie kategórií osôb, ktoré majú trestnoprávnu imunitu. Generálna prokuratúra vypracovala návrh zákona o preskúmaní imunity v rámci úkonov pri trestnom stíhaní a predložila ho na koordináciu v rámci orgánov a medzi nimi. Spoločne s Ústavom pre trestnú reformu Generálna prokuratúra realizuje štúdiu o pravidlách zodpovednosti pre prokurátorov vrátane disciplinárnej zodpovednosti a eliminácie ich celkovej imunity. Vláda 16. októbra 2013 schválila dva nové protikorupčné zákony – prvý predlžuje premlčaciu lehotu na stíhanie sudcov, ktorí sa dopustia závažnej trestnej činnosti, pričom zakazuje komunikáciu medzi sudcami a účastníkmi procesu, aby bola zaistená nestrannosť. V návrhu zákona sa stanovuje aj prísnejšia zodpovednosť za nedovolené obohacovanie, zákaz zastávania verejnej funkcie na dlhšie obdobie, ustanovenia o konfiškácii majetku, pokutách a odňatí slobody. V druhom návrhu zákona – o odmeňovaní sudcov – sa stanovuje zvýšenie platov sudcov až do výšky trojnásobku až päťnásobku priemernej mzdy. 2.3.1.6. Odporúčania v rámci posúdenia vplyvov · Predchádzať korupcii a bojovať proti nej na všetkých úrovniach a vo všetkých oblastiach Pozri referenčné kritérium APVR uvedené vyššie. · Vykonávať opatrenia na boj proti korupcii ako prioritnú záležitosť vo všetkých oblastiach i vo vzťahu k širším aspektom právneho štátu. Vnútroštátne orgány by mali byť schopné bojovať proti korupcii na všetkých úrovniach – centrálnej, regionálnej, miestnej a odvetvovej – a venovať pritom osobitnú pozornosť orgánom presadzovania práva a colnej správe Pri ministerstve vnútra bol v marci 2013 zriadený útvar pre vnútornú bezpečnosť a boj proti korupcii. Je autonómny orgán v rámci ministerstva vnútra. Vykonáva osobitné vyšetrovacie opatrenia a má dostatočnú kapacitu na boj proti korupcii a jej monitorovanie na ústrednej aj miestnej úrovni. Počet zamestnancov útvaru sa v roku 2013 zvýšil z 18 na 111. Vláda okrem toho prijala návrh zákona o overovaní profesijnej bezúhonnosti policajtov, ktorý je teraz v parlamente. V tomto zákone sa stanovujú postupy, metódy, prostriedky a techniky overovania profesijnej bezúhonnosti polície vrátane spôsobov zisťovania, vyhodnocovania a eliminácie zraniteľných miest a rizík korupcie alebo iného protiprávneho konania. V súčasnosti sa pripravuje dohoda o spolupráci medzi ministerstvom vnútra a Národným strediskom pre boj proti korupcii. Útvar pre vnútornú bezpečnosť a boj proti korupcii skúma sťažnosti týkajúce sa prípadov korupcie nepretržite, čo mu umožňuje, aby okamžite zasahoval priamo na mieste vrátane víkendov. Zvyšuje sa tak účinnosť prevencie a monitoruje sa realizácia rizika. O účinnosti tejto politiky svedčí aj to, že v prvých šiestich mesiacoch roka 2013 boli podniknuté disciplinárne opatrenia proti 233 zamestnancom ministerstva vnútra za rôzne porušenia predpisov v porovnaní so 424 zamestnancami v prvých šiestich mesiacoch roka 2012. 2.3.1.7. Referenčné kritérium APVR – Predchádzanie praniu špinavých peňazí a financovaniu terorizmu · Vykonávanie právnych predpisov a stratégie v oblasti predchádzania praniu špinavých peňazí a financovania terorizmu, vykonávanie príslušných právnych predpisov upravujúcich konfiškáciu majetku zločincov (vrátane ustanovení týkajúcich sa cezhraničných aspektov) Dňa 6. júna 2013 parlament schválil národnú stratégiu prevencie prania špinavých peňazí a financovania terorizmu a boja proti nim na roky 2013 – 2017, ako aj akčný plán určený na vykonávanie tejto päťročnej stratégie s cieľom vytvoriť účinný národný režim proti praniu špinavých peňazí/boja proti financovaniu terorizmu (AML/CFT). V akčnom pláne sa uvádzajú opatrenia, ktoré sa majú prijať, lehoty, zodpovedné orgány a ukazovatele monitorovania. Moldavská republika tým zároveň plánuje splniť štandardy z oblasti AML/CFT vymedzené Finančnou akčnou skupinou (FATF) a odporúčania stanovené v 4. hodnotiacej správe z decembra 2012 výboru Moneyval, výboru expertov Rady Európy pre vyhodnocovanie opatrení proti praniu špinavých peňazí. Moldavská republika oznámila, že v roku 2013 už bolo plne vykonaných sedem opatrení akčného plánu a vykonávanie štyroch opatrení práve prebieha. Moldavskej republike sa odporúča, aby pokračovala v procese vykonávania akčného plánu a keďže stratégia a akčný plán sa ešte stále vzťahujú na 40 + 9 odporúčaní skupiny FATF z roku 2003, aby aktualizovala svoje právne predpisy a nariadenia z oblasti prania špinavých peňazí/boja proti financovaniu terorizmu podľa revidovaných odporúčaní, ktoré skupina FATF prijala vo februári 2012. Okrem toho Moldavská republika by pri sledovaní svojho pokroku mala zohľadniť nielen kvantitatívne, ale aj kvalitatívne aspekty. Pokiaľ ide o legislatívne opatrenia, Moldavská republika pripravila okrem iného návrh zákona o sankciách za porušenia predpisov zo strany vykazujúcich subjektov a o sankčných právomociach s cieľom splniť odporúčanie č. 17 skupiny FATF. Zdá sa, že navrhované znenie čl. 291 priestupkového zákonníka pokrýva všetky možné porušenia povinností ustanovených v zákone o praní špinavých peňazí/boji proti financovania terorizmu. V súčasnosti ešte pretrvávajú niektoré nedostatky sankčného režimu z oblasti prania špinavých peňazí/boja proti financovaniu terorizmu z dôvodu obmedzeného zoznamu porušení zákona, ktoré by mohli zakladať sankcie, a z dôvodu nejednoznačnosti, ktorý orgán dohľadu môže vykonávať sankčné právomoci. Moldavskej republike sa preto odporúča čo najskôr prijať navrhované zmeny. V súvislosti so záväzkami v rámci budúcej dohody o pridružení musí Moldavská republika zabezpečiť postupné uplatňovanie pravidiel EÚ o voľnom pohybe kapitálu[31], čo zahŕňa aj liberalizáciu devízových operácií súvisiacich s dovozom a vývozom. Bude to znamenať zrušenie existujúcich obmedzení na dovoz a vývoz cudzej meny. Vykonávacie opatrenia prijaté na zabezpečenie účinného uplatňovania právnych predpisov a nariadení z oblasti prania špinavých peňazí/boja proti financovaniu terorizmu podľa Moldavskej republiky zahŕňajú okrem iného kontroly z úradnej moci (ex officio) a kontroly na mieste v 235 zmenárňach, ktoré prebiehali od januára do augusta 2013. Zároveň sa vykonalo 48 kontrol profesionálnych účastníkov nebankového finančného trhu, ako aj 7 kontrol bankových inštitúcií. Zistili sa najmä tieto hlavné porušenia predpisov: čiastočné alebo chýbajúce vykonávanie inštitucionálnych programov prevencie prania špinavých peňazí a boja proti nemu, ako aj neoznámenie podozrivých hotovostných transakcií. V roku 2013 Úrad pre prevenciu a potláčanie prania špinavých peňazí postúpil 37 informácií orgánom trestného stíhania protikorupčnej prokuratúry a Národnému stredisku pre boj proti korupcii. Výsledkom bolo otvorenie 20 trestných vecí, pričom 15 súviselo s trestnými činmi prania špinavých peňazí. 2.3.1.8. Odporúčania vyplývajúce z posúdenia vplyvov · S moldavskými orgánmi je potrebné dohodnúť postupy konfiškácie majetku, aby bolo možné získať späť odcudzený majetok alebo zisk z neho a zmenšiť finančnú moc organizovaných zločineckých skupín, čim sa uľahčí ich rozbitie Moldavská republika informovala, že v súčasnosti sa pripravuje návrh zákona o zmene a doplnení čl. 243 a čl. 106 trestného zákonníka a čl. 206 trestného poriadku s cieľom posilniť opatrenia boja a optimalizovať pravidlá konfiškácie. Návrh zákona by mal byť predložený parlamentu na schválenie do konca roka. V súvislosti s konfiškáciou prvostupňové súdy podľa Moldavskej republiky v období od januára do júla 2013 vyniesli deväť rozsudkov o konfiškácii tovaru/príjmov použitých alebo vyplývajúcich z trestnej činnosti a previedli ich na štát. Celkové množstvo skonfiškovaného tovaru má hodnotu 1984047 MDL v siedmich prípadoch pašovania vo zvlášť veľkom rozsahu a v dvoch prípadoch krádeže s priťažujúcimi okolnosťami. Odvolacie súdy za rovnaké obdobie vydali deväť rozhodnutí s konečnou hodnotou zaisteného tovaru vo výške 688309 MDL. 2.3.1.9. Referenčné kritérium APVR – Vykonávanie protidrogovej politiky · Vykonávanie národnej protidrogovej stratégie a jej súvisiaceho akčného plánu, sprístupnenie informácií o zhabaní drog a dotknutých osobách na hraničných priechodoch, ďalší rozvoj spolupráce a výmeny informácií s príslušnými medzinárodnými orgánmi v oblasti drog V nadväznosti na reformu ministerstva vnútra (pozri referenčné kritérium APVR, blok 3/téma 1 vyššie) sa v marci 2013 uskutočnila reorganizácia protidrogového oddelenia Generálneho policajného inšpektorátu. Zároveň sa vytvorili regionálne protidrogové úrady v severnom a južnom regióne krajiny, ako aj dva doplnkové útvary v rámci protidrogového oddelenia – sekcia pre boj proti nedovolenému obehu psychotropných látok a oddelenie pre analýzy a plánovanie. Počet zamestnancov protidrogového oddelenia sa zvýšil na 27 osôb. Odborná príprava zamestnancov zaradených do protidrogových činností pokračovala aj v roku 2013, podobne ako aktivity zamerané na zvyšovanie informovanosti. Rozpočet ministerstva na rok 2014 zahŕňa rezervu vo výške 30 miliónov MDL na obstaranie špeciálnych prostriedkov boja proti drogám. V roku 2013 sa pred súd dostalo 609 trestných vecí súvisiacich s drogami (v porovnaní s 865 v rovnakom období roka 2012). V dôsledku zistených trestných činov v tomto období sa zaistilo 85 kg drog (v roku 2012: 171 kg), z čoho marihuana predstavovala 62 kg (v roku 2012: 78 kg), 116795 rastlín konope (v roku 2012: 136 491) a 17971 rastlín maku (v roku 2012: 10 598). Pokles počtu otvorených trestných vecí súvisiacich s drogami je výsledkom dekriminalizácie niektorých trestných činov súvisiacich s drogami a sústredenia pozornosti polície na veľké prípady z hľadiska zabaveného množstva. V priebehu roka 2013 bolo zorganizovaných niekoľko špeciálnych operácií: „Ópium – mak“ (MAC) na boj proti domácemu pestovaniu marihuany a „OVIDIU“ proti pašovaniu drog, omamných látok a prekurzorov na hranici medzi Moldavskou republikou a Ukrajinou, ktorú organizovala misia EUBAM. Naďalej pokračovala spolupráca a výmena informácií s príslušnými medzinárodnými orgánmi vrátane Európskeho monitorovacieho centra pre drogy a drogovú závislosť (EMCDDA) a skupinou Pompidou v rámci Rady Európy. Ďalej sa rozvíjajú partnerstvá s občianskou spoločnosťou, aj spoločne s medzinárodnými organizáciami, a do protidrogových aktivít a liečby sú výraznejšie zapájané mimovládne organizácie. Dňa 2. júla 2013 bolo podpísané memorandum o spolupráci medzi Generálnym policajným inšpektorátom, ministerstvom vnútra a mimovládnou organizáciou Únia prevencie a zmiernenia škôd HIV (UOHR). Sorosova nadácia v Moldavskej republike naďalej financuje aktivity zamerané na zmierňovanie škôd. Skupina Pompidou a mimovládna organizácia „Inovačné projekty vo väzniciach“ zorganizovala kurz odbornej prípravy pre zamestnancov protidrogového oddelenia o liečbe užívateľov drog v policajnej väzbe a zmierňovaní škôd u týchto užívateľov. · Vykonávanie príslušných dohovorov OSN a Rady Európy a odporúčaní skupiny GRECO v uvedených oblastiach Moldavská republika začala vnútroštátny postup vypĺňania všeobecného a tematického dotazníka o vykonávaní dohovoru z Lanzarote. Výboru pre dohovor z Lanzarote by mal byť predložený v januári 2014. Moldavská republika v roku 2013 pravidelne informovala skupinu GRECO o najnovšom vývoji v oblasti prevencie korupcie a boja proti nej, ako aj o hlavných výsledkoch reformy Národného strediska pre boj proti korupcii. Medzitým v plnej miere vykonala odporúčania skupiny GRECO týkajúce sa druhého hodnotiaceho cyklu. Na 59. plenárnom zasadnutí skupiny GRECO v dňoch 18. až 22. marca 2013 bola prerokovaná a prijatá správa o Moldavskej republike v rámci tretieho hodnotiaceho kola skupiny GRECO. Táto správa bola zverejnená 4. apríla 2013. Ďalšia správa skupiny GRECO o Moldavskej republike bude vydaná do septembra 2014. Ústredná volebná komisia vytvorila pracovnú skupinu na preskúmanie a novelizáciu legislatívy o financovaní politických strán a volebných kampaní. Jej cieľom je zabezpečiť splnenie odporúčaní skupiny GRECO. Návrh zákona bol schválený vládou 19. júna 2013 a v októbri 2013 tento zákon schválil parlament. Nový postup financovania politických strán sa začne uplatňovať od roku 2017. 2.3.2. Blok 3/téma 2 – Justičná spolupráca v trestných veciach 2.3.2.1. Referenčné kritériá APVR · Plnenie medzinárodných dohovorov týkajúcich sa justičnej spolupráce v trestných veciach (najmä dohovorov Rady Európy) Moldavské orgány sa naďalej venovali rôznym formám medzinárodnej spolupráce v trestných veciach. Druhý dodatkový protokol k Európskemu dohovoru o vzájomnej pomoci v trestných veciach, podpísaný 8. novembra 2001, ratifikovala Moldavská republika 8. augusta 2013. Pokiaľ ide o vykonávanie legislatívneho rámca vrátane dohovorov Rady Európy v trestných veciach, oba ústredné orgány – Generálna prokuratúra (ďalej len GP) a ministerstvo spravodlivosti – naďalej vybavovali významný počet prípadov s tretími krajinami, s členskými štátmi EÚ, ale hlavne s inými tretími krajinami. V prvých troch štvrťrokoch roku 2013 riešila GP nasledujúce prípady (globálne údaje): – vydanie: 180 odchádzajúcich žiadostí a 14 prichádzajúcich žiadostí. Prichádzajúca žiadosť bola zamietnutá len raz, pretože dotyčná osoba mala moldavskú štátnu príslušnosť, – dožiadania: 250 odchádzajúcich žiadostí a 420 prichádzajúcich žiadostí. Zamietlo sa 32 prichádzajúcich žiadostí, a to najmä z procesných dôvodov (prenos sa neuskutočnil prostredníctvom ústredných orgánov), – trestné konanie: 17 žiadostí o postúpenie prípadu a 19 žiadostí o prevzatie prípadu. V prvých troch štvrťrokoch roku 2013 riešilo ministerstvo spravodlivosti nasledujúce prípady (globálne údaje): – vydanie: 73 odchádzajúcich žiadostí a 2 prichádzajúce žiadosti, – dožiadania: 8 odchádzajúcich žiadostí a 238 prichádzajúcich žiadostí, – trestné konanie: 0 žiadostí o postúpenie prípadu a 3 žiadosti o prevzatie prípadu. – Ministerstvo spravodlivosti sa okrem svojich osobitných kompetencií zaoberalo aj 17 žiadosťami o vykonanie trestných rozsudkov (9 odchádzajúcimi a 8 prichádzajúcimi) a 73 žiadosťami o odovzdanie odsúdených osôb. – V rámci zodpovednosti ministerstva spravodlivosti neboli zamietnuté žiadne žiadosti v súvislosti s prípadmi akéhokoľvek druhu. Od júla 2013 v prípade Generálnej prokuratúry a od apríla 2013 v prípade ministerstva spravodlivosti došlo k skvalitneniu štatistík týkajúcich sa súdnej spolupráce v trestných veciach. Obe inštitúcie predkladajú výkazy raz mesačne a používajú spoločný zoznam parametrov vrátane takých kritérií, ako sú žiadajúci a dožiadaný štát, kategórie trestných činov, čas vykonania. V súvislosti s odbornou prípravou bol územným a špecializovaným prokurátorom, sudcom a iným orgánom presadzovania práva v decembri 2012 rozoslaný manuál medzinárodnej právnej pomoci s cieľom harmonizovať metodiku vybavovania žiadostí o justičnú spoluprácu v trestných veciach/vzájomnú právnu pomoc. Prokurátori aj sudcovia sa zúčastňovali odbornej prípravy a seminárov na medzinárodnej a vnútroštátnej úrovni. Niektoré z nich organizoval Národný ústav spravodlivosti. · Vysoká úroveň účinnosti justičnej spolupráce sudcov a prokurátorov s členskými štátmi EÚ v trestných veciach Orgány Moldavskej republiky naďalej zabezpečovali účinnú spoluprácu s príslušnými orgánmi členských štátov EÚ. Pokiaľ ide o spoluprácu s členskými štátmi, ministerstvo spravodlivosti, a najmä Generálna prokuratúra naďalej spracúvajú značný počet prípadov. Veľká väčšina zo všetkých prípadov, ktoré v období rokov 2009 – 2013 vybavovala Generálna prokuratúra, sa týkala Rumunska, Talianska, Bulharska, Maďarska, Českej republiky, Nemecka, Rakúska, Belgicka, Poľska a Slovinska, v menšej miere Holandska, Francúzska, Grécka, Španielska, Lotyšska, Litvy, Estónska a Írska. V prvých troch štvrťrokoch roku 2013 riešila GP nasledujúce prípady (s členskými štátmi EÚ): – vydanie: 6 odchádzajúcich žiadostí a 1 prichádzajúca žiadosť. Zamietnutý nebol žiadny prípad vydania. Členské štáty EÚ, s ktorými sa riešila väčšina prípadov, boli Rakúsko, Bulharsko, Francúzsko, Nemecko, Taliansko a Rumunsko, – dožiadania: 124 odchádzajúcich žiadostí a 147 prichádzajúcich žiadostí. Boli zamietnuté 3 prichádzajúce žiadosti, a to najmä z procesných dôvodov (prenos sa neuskutočnil prostredníctvom ústredných orgánov). Členské štáty, s ktorými sa riešila väčšina prípadov, boli Rumunsko, Nemecko, Taliansko, Maďarsko, Rakúsko a Bulharsko, – trestné konanie: 2 žiadosti o postúpenie prípadu a 10 žiadostí o prevzatie prípadu. Členské štáty, s ktorými sa riešila väčšina prípadov, boli Taliansko, Slovinsko, Bulharsko a Česká republika. Veľká väčšina zo všetkých prípadov, ktoré v období rokov 2012 – 2013 vybavovalo ministerstvo spravodlivosti, sa týkala Rumunska, Portugalska, Maďarska, Bulharska a Českej republiky, v menšej miere Talianska, Nemecka, Poľska a Grécka. V prvých troch štvrťrokoch roku 2013 ministerstvo spravodlivosti riešilo nasledujúce prípady (s členskými štátmi EÚ): – vydanie: 6 odchádzajúcich žiadostí a 1 prichádzajúca žiadosť. Členské štáty EÚ, s ktorými sa riešila väčšina prípadov, boli Taliansko, Poľsko a Írsko. – dožiadania: 1 odchádzajúca žiadosť a 140 prichádzajúcich žiadostí. Členské štáty EÚ, s ktorými sa riešila väčšina prípadov, boli Rumunsko, Portugalsko a Maďarsko. – trestné konania: žiadne žiadosti o postúpenie prípadu a žiadne žiadosti o prevzatie prípadu. – Ministerstvo spravodlivosti sa okrem svojich osobitných kompetencií zaoberalo aj 9 žiadosťami o vykonanie trestných rozsudkov. Členské štáty EÚ, s ktorými sa riešila väčšina prípadov, boli Rumunsko a Portugalsko. Ministerstvo spravodlivosti sa zaoberalo aj 8 žiadosťami o odovzdanie odsúdených osôb, ktoré sa týkali členských štátov EÚ – Nemecka, Českej republiky, Španielska, Rumunska, Rakúska, Belgicka, Talianska. · Uzavretie dohody o operačnej spolupráci s Eurojustom Eurojust po úspešných rokovaniach predložil v októbri 2013 Moldavskej republike text návrhu dohody o spolupráci, ktorý moldavské orgány následne schválili. Ďalšie kroky v postupe smerom k podpisu dohody majú prijať Eurojust a Rada v súlade s rozhodnutím o Eurojuste. Eurojust v novembri 2013 zaradí dohodu do programu rokovania spoločného dozorného orgánu. Ihneď po získaní kladného stanoviska spoločného dozorného orgánu bude dohoda zaradená do programu rokovania kolégia Eurojustu. Následne bude predložená Rade na schválenie v súlade s článkom 26a ods. 2 rozhodnutia o Eurojuste. V tejto súvislosti je dôležité spomenúť, že moldavská vláda v septembri schválila návrh zákona o vyhláseniach k Dohovoru o ochrane jednotlivcov pri automatizovanom spracovaní osobných údajov. Zákon bol predložený do parlamentu a schválenie sa očakáva v novembri 2013 (referenčné kritérium APVR pre blok 3/tému 4). 2.3.2.2. Odporúčania vyplývajúce z posúdenia vplyvov · Posilňovať justičný systém vrátane justičnej spolupráce v trestných veciach, predovšetkým vzájomnú právnu pomoc Prebieha realizácia stratégie reformy súdnictva na roky 2011 – 2016 a jej akčného plánu, ktoré boli prijaté vo februári 2012. V rokoch 2012 a 2013 boli prijaté zásadné balíky legislatívnych opatrení v súvislosti s reformou súdnictva. Ministerstvo spravodlivosti vo februári 2013 vydalo prvú výročnú správu o plnení stratégie[32]. Vykonalo sa 87 opatrení zo 157, ktoré mali byť zrealizované do konca roka 2012 (56), 49 opatrení sa vykonalo čiastočne (31) a 21 opatrení sa nevykonalo (13). Pracovná skupina v súčasnosti pripravuje návrh zákona, ktorým sa zavedú podstatné zmeny v zákone o prokuratúre z roku 2008. Verejná diskusia je plánovaná na november 2013. Náklady na realizáciu akčného plánu sú od roka 2013 zahrnuté v strednodobých rozpočtových rámcoch na obdobie rokov 2013 – 2015 a 2014 – 2016. Ročný rozpočet pre súdnictvo na rok 2014, ktorý zahŕňa všetky jednotlivé rozpočty zainteresovaných strán zapojených do procesu, sa v porovnaní s 2013 zvýšil o 59,6. Vo finančnej dohode medzi EÚ a Moldavskou republikou podpísanou 14. júna 2013 sa stanovuje finančný príspevok vo výške 60000000 EUR na podporu reformy súdnictva takto: 58200000 EUR formou rozpočtovej podpory a 1800000 EUR formou doplnkovej podpory. 2.3.3. Blok 3/téma 3 – Spolupráca v oblasti presadzovania práva 2.3.3.1. Referenčné kritériá APVR · Vysoká úroveň operačnej a osobitnej vyšetrovacej kapacity orgánov presadzovania práva a jej dôsledné a účinné využívanie na boj proti cezhraničnej trestnej činnosti Pracovníci ministerstva vnútra vykonávajúci osobitné vyšetrovacie činnosti plne spolupracujú s Generálnou prokuratúrou na rezortnej a procesnej úrovni. Dňa 7. augusta 2013 sa konala pracovná schôdza Generálneho policajného inšpektorátu a Generálnej prokuratúry venovaná úlohám a nedostatkom pri vykonávaní osobitných vyšetrovacích činností. Zo schôdze boli vydané odporúčania. Národný ústav spravodlivosti spoločne s Generálnou prokuratúrou zorganizovali v máji 2013 dva semináre pod názvom Osobitné vyšetrovacie činnosti a Dôvody a postupy povolenia osobitných vyšetrovacích opatrení. Nemecká vláda v roku 2013 venovala nové vybavenie – digitálne fotoaparáty a špeciálnu súpravu na vyšetrovanie na mieste činu. Budúce potreby budú pokryté zo štátneho rozpočtu a z programu komplexného budovania inštitúcií na rok 2011 v rámci nástroja európskeho partnerstva a susedstva (referenčné kritérium APVR na strane 14 tejto správy). V júni 2013 sa prostredníctvom programu technickej pomoci a výmeny informácií (TAIEX) a za účasti rakúskych odborníkov na súdnu genetiku konala misia právnych odborníkov zameraná na využívanie DNA pri vyšetrovaniach a súdnych konaniach. V nadväznosti na túto misiu odborníkov sa v septembri a októbri 2013 uskutočnila študijná návšteva troch členov pracovnej skupiny v Rakúsku. Jej cieľom bolo osvojiť si najlepšie európske postupy pri využívaní DNA v rámci vyšetrovaní a súdnych konaní. V priebehu roka 2013 špecializovaný útvar ministerstva vnútra v rámci špeciálnej vyšetrovacej kapacity uskutočnil niekoľko operácií na vysokej úrovni zameraných na potlačenie cezhraničnej trestnej činnosti. Zdokumentovala sa trestná činnosť dvoch tzv. zlodejov v práve („vory v zakone“) – alias Číňana a Patróna, ktorí boli zatknutí v auguste 2013, resp. septembri 2013 v dôsledku spolupráce a spoločných operácií s talianskymi a rumunskými orgánmi presadzovania práva. Moldavské žiadosti o vydanie sú predmetom skúmania v Taliansku a Rumunsku. · Vysoká úroveň účinnosti spolupráce v oblasti presadzovania práva medzi príslušnými vnútroštátnymi agentúrami – najmä medzi pohraničnou strážou, políciou, colnými úradníkmi, ako aj spolupráce s justičnými orgánmi Dňa 3. júla 2013 bola podpísaná dvojstranná dohoda o spolupráci medzi Oddelením hraničnej polície a Generálnym policajným inšpektorátom s cieľom posilniť spoluprácu pri zabezpečovaní, udržiavaní a obnove verejného poriadku a bezpečnosti. Dohoda posilňuje vzájomnú pomoc pri odhaľovaní a vyšetrovaní trestných činov a priestupkov v pôsobnosti inštitúcií a organizovanie spoločných kontrol a operácií, napríklad kontrolovaných dodávok. Okrem toho sa vytvoria spoločné pracovné skupiny a spoločné mobilné tímy určené na organizovanie a vykonávanie osobitných analýz rizík pre verejný poriadok a bezpečnosť na celoštátnej a regionálnej úrovni. Národná rada pre koordináciu činností pri prevencii a potláčaní organizovanej trestnej činnosti na svojom prvom zasadnutí 4. marca 2013 rozhodla v strednodobom horizonte vytvoriť spoločnú databázu o činnosti skupín a zločineckých organizácií, zriadiť špecializovaný vnútroštátny orgán na neustále sledovanie uplatňovania príslušných právnych predpisov a preskúmať formy a trendy v oblasti organizovanej trestnej činnosti a navrhnúť riešenia. Zároveň rozhodla o spoločnom projekte ministerstva vnútra a ministerstva školstva, ktorého cieľom je vypracovať vzdelávacie materiály o nebezpečenstvách, rizikách a hrozbách organizovanej trestnej činnosti a jej negatívnych dôsledkov. · Posilnené dvojstranné a viacstranné dohody o operačnej spolupráci v oblasti presadzovania práva vrátane včasnej výmeny relevantných informácií s príslušnými orgánmi presadzovania práva členských štátov EÚ Novozriadené centrum pre medzinárodnú policajnú spoluprácu (IPCC) rozvíja spoluprácu moldavských orgánov presadzovania práva s podobnými agentúrami v členských štátoch EÚ, členských štátoch organizácií SELEC, PCCSEE, GUAM a účastníkmi projektov útvarov pre medzinárodnú spoluprácu v oblasti presadzovania práva (ILECU) na západnom Balkáne, ako aj s Medzinárodnou organizáciou kriminálnej polície – Interpolom a Europolom. Funguje podľa zásady „jedným smerom dnu/jedným smerom von“, ktorá má zamedziť duplicite informácií o prevzatí, preskúmaní a odoslaní pre žiadateľa. V roku 2013 sa prostredníctvom kanálov SELEC a GUAM preskúmalo 2 826 materiálov (1 795 s orgánmi presadzovania práva z Moldavskej republiky, 693 so spoločným kontaktným centrom v Galati, 259 s inými členskými štátmi a pozorovateľmi centra SELEC a 79 so štátmi organizácie GUAM). Preskúmalo sa 1 428 žiadostí a zodpovedali sa otázky k 1 398 rôznym prípadom cezhraničnej kriminality[33]. Moldavská republika na druhom stretnutí lídrov projektu ILECU, ktorý sa konal​9. – 12. júla 2013, podporila rozšírenie siete ILECU na boj proti medzinárodnej organizovanej trestnej činnosti. Moldavská republika sa podieľa na regionálnom projekte pod názvom Posilnenie právnych zásad v juhovýchodnej Európe a dobrej správy vecí verejných, ktorý iniciovala rakúska kriminálna polícia. Podieľala sa aj na operácii Čierny Poseidón[34], ktorú organizoval generálny sekretariát Interpolu v období od 15. mája do 15. júna 2013. Išlo o dlhodobú operáciu vo východnej Európe zameranú proti nadnárodným organizovaným zločineckým skupinám páchajúcim trestné činy porušovania práv duševného vlastníctva. · Uzavretie dohody o operačnej spolupráci s Europolom Styčný dôstojník Moldavskej republiky koordinujúci všetky trestné prípady a vyšetrovania v spoločnom záujme bol pridelený k Europolu, kde začal pracovať 23. júla 2013. Je to pozoruhodný úspech a výnimka pre Moldavskú republiku pred uzavretím dohody o operačnej spolupráci. V súčasnosti sa rokuje o návrhu memoranda o porozumení medzi Moldavskou republikou a Europolom o vytvorení bezpečnej komunikačnej linky a plánuje sa študijná návšteva odborníkov z Moldavskej republiky v Europole vrátane centra EC3. V júli 2013 Moldavská republika poslala odpovede na doplňujúce dotazníky Europolu týkajúce sa legislatívneho rámca ochrany údajov v Moldavskej republike. V dňoch 28. – 31. októbra zástupcovia úradu Europolu pre právne záležitosti a ochranu údajov navštívili spôsobilé vnútroštátne orgány a Radu pre dohľad nad ochranou údajov v Moldavskej republike. Správa o ochrane údajov, ktorou sa zavŕšia všetky potrebné technické kroky, by mala byť predložená správnej rade Europolu, ktorá sa zíde na ďalšej schôdzi 3. – 4. decembra. Následne sa odovzdá spoločnému dozornému orgánu na schválenie. V nasledujúcich týždňoch prebehnú konečné kroky k formalizácii dohody o operačnej spolupráci. 2.3.3.2. Odporúčania vyplývajúce z posúdenia vplyvov · Spolupráca medzi moldavskými orgánmi a orgánmi členských štátov by sa mala zlepšiť, a to vrátane výmeny informácií s Europolom Pozri referenčné kritériá APVR pre blok 3/tému 3. Moldavská republika sa v rámci centra SELEC podieľala na týchto činnostiach: 10. zasadnutie pracovnej skupiny pre trestné činy súvisiace s dopravou (10. apríla 2013), Bukurešť, Rumunsko; 3. zasadnutie pracovnej skupiny pre trestné činy v oblasti životného prostredia a bezpečnosti kontajnerov (24. až 25. apríla 2013), Bukurešť, Rumunsko; pracovná skupina pre boj proti obchodovaniu s drogami (21. až 22. mája 2013), Bukurešť, Rumunsko; 6. zasadnutie rady centra SELEC (28. mája 2013), Bukurešť, Rumunsko; 13. zasadnutie pracovnej skupiny pre boj proti trestnej činnosti v oblasti podvodov a pašovania (06. júna 2013), Bukurešť, Rumunsko; zasadnutie skupiny odborníkov k vypracovaniu analytickej správy o hrozbe organizovanej trestnej činnosti v juhovýchodnej Európe za rok 2013 (26. júna 2013), Bukurešť, Rumunsko a operácie TRÓJSKY KÔŇ III zameranej na boj proti falšovaniu tovaru a ochranu práv duševného vlastníctva (11. až 22. marca 2013). · Mala by sa posilniť spolupráca medzi moldavskými orgánmi a ich partnermi v členských štátoch EÚ v oblasti ochrany a pomoci vrátane identifikácie a odovzdania obetí obchodovania s ľuďmi a ich bezpečného návratu V apríli 2013 bola dosiahnutá dohoda o napojení centra pre boj proti obchodovaniu s ľuďmi k databáze Interpolu pre boj proti obchodovaniu s ľuďmi. Okrem toho bola s pomocou Interpolu nadviazaná spolupráca so Spojenými arabskými emirátmi v oblasti boja proti obchodovaniu s ľuďmi. Boli určené kontaktné miesta a vymenovaní styční dôstojníci. V prvých siedmich mesiacoch roka 2013 sa 31 policajtov z centra pre boj proti obchodovaniu s ľuďmi a regionálnych úradov boja proti obchodovaniu s ľuďmi zúčastnilo 10 prípravných seminárov, ktoré trvali súhrnne 384 hodín. Zamestnanci mali úžitok z výmeny informácií o osvedčených postupoch, ktoré poskytli Rumunsko, Rakúsko, Belgicko a Litva v súvislosti s organizáciou a prevádzkovaním informačných systémov na podporu aktívneho vyšetrovania trestných činov. Pokračovala realizácia stratégie národného referenčného systému (NRS) z 5. decembra 2012. Multidisciplinárne tímy vytvorené na koordináciu operácií NRS v miestnej verejnej správe sú plne funkčné. · Posudzovanie hrozieb a výmena informácií o závažnej trestnej činnosti by sa mali vykonávať pravidelne, pod záštitou Europolu a v prípade potreby aj za podpory kanálov Interpolu. Podľa spoločne definovaných ukazovateľov by sa mali zhromažďovať komparatívne údaje o trestných činoch Pozri referenčné kritériá APVR pre blok 3/tému 3. Centrum pre medzinárodnú policajnú spoluprácu má prístup k databázam Interpolu používaným orgánmi presadzovania práva Moldavskej republiky: k databáze stratených/odcudzených cestovných dokladov (SLTD), odcudzených motorových vozidiel (SMV), databáze medzinárodne hľadaných osôb, databáze odcudzených administratívnych dokumentov (SAD) a databáze fotografií sexuálneho zneužívania detí (ICSEDB). Prístup je obmedzený a poskytuje ho len generálny sekretariát. V prvej polovici roka 2013 národná ústredňa Interpolu spracovala 14350 dokumentov: 6733 prichádzajúcich a 7617 odchádzajúcich. Na žiadosť územných útvarov bolo 189 osôb nahlásených ako medzinárodne hľadaných (125 na účely zatknutia a vydania, 49 na účely zistenia miesta pobytu, 4 hľadaní cudzí štátni príslušníci a 11 nezvestných). Na základe medzinárodných žiadostí o pátranie prijatých od príslušných orgánov bolo zatknutých 40 osôb a vydaných 16 osôb z členských štátov Interpolu (8 z Talianska a po jednom z Bulharska, Portugalska, Belgicka, Španielska, Albánska, Rakúska, Českej republiky a Maďarska). · Mala by sa posilniť výmena najlepších postupov a odborná príprava orgánov presadzovania práva Pozri referenčné kritériá APVR pre blok 3/tému 3. 2.3.4. Blok 3/téma 4 – Ochrana údajov · Vykonávanie právnych predpisov v oblasti ochrany osobných údajov; zaistenie účinného fungovania nezávislého orgánu dohľadu nad ochranou údajov, a to aj prostredníctvom vyčlenenia potrebných finančných a ľudských zdrojov Moldavská republika v roku 2013 veľmi aktívne pristúpila k ďalšej konsolidácii legislatívneho a politického rámca, pričom zohľadnila aj vývoj v európskom regulačnom rámci. Vláda 4. septembra 2013 schválila návrh zákona o vyhláseniach k Dohovoru o ochrane jednotlivcov pri automatizovanom spracovaní osobných údajov, ktorý bol predložený parlamentu na schválenie (pozri aj blok 3/tému 2 vyššie). Parlament nad rámec referenčných kritérií APVR v októbri 2013 schválil stratégiu ochrany údajov na roky 2013 – 2018 a akčný plán jej plnenia. Okrem toho Stredisko pre ochranu osobných údajov (stredisko) vypracovalo usmernenia týkajúce sa spracovávania osobných údajov v oblasti polície a vo volebnom procese. Vyvíjajú sa usmernenia pre odvetvie zdravotníctva, školstva a pre sektor bankovníctva. Parlament rokuje o návrhu zákona o zmene zákona o elektronických komunikáciách a schválenie tohto návrhu sa predpokladá v novembri. Stredisko sa stále aktívne podieľa na celej škále oblastí: Obdobie || Počet konzultácií k návrhom právnych predpisov || Počet preskúmaných žiadostí || Počet podujatí zameraných na zvýšenie informovanosti verejnosti || Návštevnosť súdnych konaní || Počet vykonaných kontrol || Počet trestných konaní/konaní na správnych súdoch iniciovaných strediskom Rok 2011 || 35 || 90 || 63 || 0 || 46 || 0 Rok 2012 || 41 || 214 || 85 || 35 || 82 || 4/6 Rok 2013 (1. 1. – 30. 6.) || 27 || 171 || 70 || 23 || 71 || 9/0 V bližšej súvislosti so spracovávaním osobných údajov orgánmi presadzovania práva sa vyvíjajú osobitné usmernenia. V prvej polovici roka 2013 vydal najvyšší súd 6 rozhodnutí v nadväznosti na odvolania iniciované strediskom, v ktorých vysvetlil postupy klasifikácií informácií o spracovaní osobných údajov zo strany orgánov presadzovania práva. Stredisko naďalej aktívne zvyšovalo informovanosť o problematike ochrany údajov vrátane elektronickej komunikácie. Čo sa týka konkrétne elektronickej komunikácie, zástupcovia strediska sa v minulosti aj súčasnosti pravidelne zúčastňujú mediálnych programov na túto tému. Stredisko poskytuje konzultácie aj v procese prípravy právnych predpisov, ktoré sa vzťahujú na otázky týkajúce sa ochrany osobných údajov v oblasti elektronických komunikácií. Na webovej stránke strediska sú okrem toho uvedené všetky informácie týkajúce sa povedomia verejnosti. Stredisko má riadne zabezpečené finančné zdroje a rozpočet na rok 2013 vo výške 2 975 300 MDL. Má 21 stálych pracovných miest, pričom obsadených je 19 pozícií. S cieľom posilniť logistickú kapacitu strediska boli kontrolnému tímu strediska poskytnuté dopravné prostriedky a technické vybavenie na dokumentovanie prípadov porušení zákona a overovanie plnenia požiadaviek na bezpečnosť osobných údajov pri ich spracovaní v informačných systémoch osobných údajov zo strany kontrolórov. Konali sa ďalšie vzdelávacie aktivity. Zamestnanci strediska absolvovali 3 študijné návštevy v rámci programu TAIEX – vo Švédsku na tému vzdelávania a zhromažďovania osobných údajov maloletých osôb, v Českej republike na tému ochrany osobných údajov v tlači, vizuálnych a audiovizuálnych médiách a v Nemecku na tému spracovávania údajov o zdravotnom stave. Všeobecné hodnotenie bloku 3 Moldavská republika úspešne splnila hlavnú časť reformy ministerstva vnútra, pričom všetky jeho oddelenia sú účinne reorganizované a dosahujú výsledky. Operácie zahŕňajú analýzy spravodajských informácií a analýzy rizík. Právomoc konfiškácie sa využíva čoraz viac a čoraz širšie. Databázy týkajúce sa obchodovania s ľuďmi boli skvalitnené a obete majú zabezpečenú sociálnu pomoc. Došlo k výraznému zvýšeniu platov všetkých príslušníkov, a to najmä tých, ktorí pracujú v oblasti boja proti korupcii, čo umožnilo splniť ciele týkajúce sa počtu zamestnancov. Moldavsko ešte len musí zaviesť zaznamenávanie trestov za korupciu na vysokej úrovni a je potrebné vypracovať nezávislejší postup vymenovania riaditeľa Národného strediska pre boj proti korupcii. Naďalej pokračuje bezproblémová justičná spolupráca v trestných veciach s členskými štátmi, pričom došlo k harmonizácii metód zhromažďovania údajov. Eurojust v súčasnosti podniká ďalšie kroky k podpisu/uzavretiu dohody o spolupráci. Predpokladá sa, že dohoda bude predložená Rade do konca roka 2013. Medzinárodná policajná spolupráca viedla k úspešnému vyšetreniu prípadov a operáciám. Položili sa pevné základy na prehĺbenie spolupráce s Ukrajinou. Dohoda o operačnej spolupráci s Europolom bude dokončená v nasledujúcich mesiacoch. Rozšírili sa právomoci Strediska pre ochranu osobných údajov, ktoré sa dostalo na úroveň plnej prevádzky a odvtedy neustále poskytuje odbornú prípravu pre príslušné orgány. Je potrebné poznamenať, že Moldavská republika nad rámec referenčných kritérií APVR pre blok 3 prijala ďalšie kroky v reforme súdnictva, ako aj Generálnej prokuratúry, a to aj prostredníctvom značných investícií do odbornej prípravy sudcov a prokurátorov. Moldavská republika uspokojivo vykonala opatrenia požadované v odporúčaniach zo 4. správy APVR, pričom naďalej účinne uplatňuje príslušné právne predpisy. Komisia usudzuje, že Moldavská republika splnila referenčné kritériá druhej fázy stanovené v rámci bloku 3. 2.4. Blok 4: Vonkajšie vzťahy a základné práva 2.4.1. Referenčné kritériá APVR · Zaistiť, aby sloboda pohybu občanov Moldavska a cudzincov alebo osôb bez štátnej príslušnosti zdržiavajúcich sa legálne v Moldavskej republike nebola neodôvodnene obmedzovaná, a to ani na základe opatrení diskriminačného charakteru na akomkoľvek základe, napríklad z dôvodu pohlavia, rasy, farby pleti, etnického alebo sociálneho pôvodu, genetických vlastností, zdravotného stavu (vrátane HIV/AIDS), jazyka, náboženstva alebo viery, politického alebo iného zmýšľania, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie Sloboda pohybu občanov Moldavska a cudzincov alebo osôb bez štátnej príslušnosti zdržiavajúcich sa legálne v Moldavskej republike bývala obmedzená v súvislosti s postupom ich registrácie alebo zrušenia registrácie. Úrad pre migráciu a azyl (BMA) tieto obmedzenia zrušil a otvoril šesť územných kancelárií pozdĺž administratívnej hranice s podnesterskou oblasťou, čo umožňuje ľahšiu a jednotnejšiu registráciu cudzincov vstupujúcich do krajiny cez stredový úsek spoločnej hranice krajiny s Ukrajinou. Zmeny zavedené v roku 2012 do zákona o HIV, týkajúce sa najmä zabezpečenia práv migrantov, utečencov a žiadateľov o azyl, sa naďalej realizujú rozšírením programov prevencie rizík a dobrovoľného testovania pre ohrozené skupiny, posilnením zdravotníckeho sledovania osôb s HIV/AIDS (v ôsmich regionálnych úradoch vrátane Podnesterska a vo väzniciach) a zvýšením počtu zdravotníckych pracovísk schopných podať antiretrovírusovú liečbu (v týchto strediskách sa bezplatne lieči 1185 pacientov vrátane pacientov z Podnesterska). Dňa 10. októbra 2013 bol okrem toho novelizovaný priestupkový zákonník, z ktorého boli odstránené postihy pre cudzincov, ktorí odmietnu test na HIV/AIDS. · Úplný a účinný prístup k cestovným dokladom a dokladom totožnosti pre všetkých občanov Moldavska vrátane žien, detí, osôb so zdravotným postihnutím, osôb patriacich k menšinám a iných zrani